Tanah runtuh Batang Kali: Tiga warga Singapura ditemukan selamat – Wisma Putra

PUTRAJAYA: Kementerian Luar (Wisma Putra) mengesahkan tiga warga Singapura ditemukan selamat dalam kejadian tanah runtuh di tapak perkhemahan Father’s Organic Farm, Batang Kali, awal pagi Jumaat.

Kementerian dalam satu kenyataan pada Sabtu memaklumkan kerajaan Malaysia bertindak pantas dalam memastikan semua yang terjejas akibat tragedi itu diberi bantuan segera.

“Marilah kita semua berdoa untuk keselamatan mangsa yang terjejas dan mereka yang menjalankan operasi mencari dan menyelamat,” menurut kenyataan itu.

Wisma Putra turut merakamkan ucapan takziah dan simpati kepada mangsa dan keluarga yang kehilangan orang tersayang dalam insiden tragis berkenaan.

Kejadian tanah runtuh yang berlaku pada 2.42 pagi Jumaat melibatkan 94 individu termasuk pekerja tapak perkhemahan.

Setakat malam Jumaat, 12 orang dilaporkan hilang manakala 21 disahkan terkorban daripada keseluruhan 94 mangsa dalam kejadian itu. – BERNAMA


Intan Serah kini sah pemain baharu NYDLFC

PEMAIN bola sepak wanita negara, Intan Serah Anisah Zulgafli secara rasmi diumumkan sebagai pemain baharu kelab bola sepak New York Dutch Lions FC (NYDLFC) yang berpusat di New York, Amerika Syarikat (AS).

Berita itu diumumkan melalui akaun rasmi Instagram pasukan NYDLFC pada Isnin dengan menyatakan Intan Serah telah menandatangani kontrak untuk beraksi bersama pasukan itu.

Melalui hantaran tersebut, pihak NYDLFC menyatakan berlaku sedikit penangguhan kerana Intan perlu mendapatkan visa dari kedutaan.

Namun, perkara itu telah diselesaikan dan Intan Serah sudah bersedia untuk beraksi bersama pasukan baharunya.

🇺🇲 National women's futsal/football player Intan Serah has joined New York Dutch Lions FC.

Thank you @sengfoo88 for info. pic.twitter.com/KEK9WlA1fn

— Harimau Abroad🐯🇲🇾✈ (@harimau_abroad) June 12, 2023

NYDLFC turut mengucapkan selamat datang kepada Intan dan mereka sangat teruja kerana pemain Malaya Tigress itu akan beraksi bersama pasukan yang akan bersaingan dalam saingan Women’s Premier Soccer League di AS.

Author

Muhammad Nor Fadzly Mahat

View all posts

View all posts


Peguam SM Faisal mohon tangguh bicara

KUALA LUMPUR: Peguam mewakili jutawan Datuk SM Faisal SM Nasimuddin minta penangguhan perbicaraan dari Mahkamah Majistret di sini hari ini berikutan ada kematian ahli keluarganya.

Peguam Nazri Yahya yang mewakili bekas isterinya, Emilia Hanafi berkata,
perkara itu dimaklumkan oleh pihak mahkamah yang dijadualkan hari ini untuk sambung perbicaraan.

“Sepatutnya saksi kanak-kanak dipanggil untuk disoal balas oleh peguam tertuduh, tetapi hari ini mahkamah dimaklumkan bahawa ada kecemasan dari pihak peguam Orang Kena Tuduh (OKT), Datuk Akberdin Abdul Kader.

“Ada kematian ahli keluarganya, pihak pembelaan memohon penangguhan, penangguhan dibenarkan Majistret Nadia Othman dengan menetapkan tarikh 20 September untuk tetapkan tarikh-tarikh perbicaraan berikutnya untuk selesaikan kes ini,” katanya kepada MEDIA VARIASI.

SM Faisal memakai baju T dan seluar jeans selaku OKT hadir bersama barisan peguamnya.

Manakala peguam pemerhati, Nazri, Nizam Bashir, Sisters In Islam, WAO dan Persatuan Pengguna Islam Malaysia hadir bagi pihak Emilia.

Pada Isnin lalu, seorang polis memberitahu Mahkamah Majistret di sini bahawa beliau melihat Emilia menangis, menunjukkan kesan lebam dan mengadu dicekik di lehernya dalam kejadian pukul oleh suaminya, SM Faisal.

Pegawai Am dari Balai Polis Sri Hartamas, Koperal Mahmood Riad Mohd Noor dalam keterangannya berkata, semasa Datin (Emilia) tiba di balai pada kali pertama, dia menangis dan memberitahu bahawa dia telah dicekik di bahagian leher dan dipukul sambil menunjukkan kesan lebam pada tubuhnya.

Katanya yang mengambil laporan polis Emilia, dia nampak kecederaan di tubuhnya dengan jelas.

Author

Tun Puteh Wanti

View all posts

View all posts


Dituduh hamilkan gadis, Aniq Suhair serah kepada peguam

PELAKON, Aniq Suhair menyifatkan tuduhan dia menghamilkan dan meminta seorang gadis menggugurkan kandungan hanyalah untuk merosakkan reputasi dan nama baiknya sebagai seorang selebriti.

Menerusi hantaran di Instagram, Aniq atau Aniq Suhair Mohd Salleh, 23, memaklumkan dia bakal mengambil tindakan undang-undang terhadap individu terbabit.

“Saya ingin menyatakan bahawa dakwaan yang dilemparkan adalah satu tindakan berniat jahat untuk merosakkan reputasi dan nama baik saya.

“Saya telah pun mengarahkan peguam saya untuk mengambil tindakan sewajarnya untuk melindungi hak dan menjaga nama baik saya dan keluarga, termasuklah memulakan tindakan saman,” katanya.

Pelakon Sekali Lagi Cinta Kembali itu enggan mengulas lanjut mengenai isu tersebut sebaliknya menyerahkan sepenuhnya kepada proses undang-undang.

“Atas nasihat peguam saya, saya tak dapat beri komen lanjut kerana akan menjejaskan proses undang-undang.

“Saya juga akan membuat laporan polis dalam masa terdekat,” jelasnya.

Sebelum ini tular di platform TikTok apabila seorang wanita mendakwa Aniq Suhair enggan bertanggungjawab selepas menghamilkannya.

Bukan itu itu sahaja, aktor itu juga didakwa meminta wanita berkenaan untuk menggugurkan kandungannya.

Author

Nurul Ain Japri

View all posts

View all posts


Sesi persekolahan pada Januari bermula 2026 – Fadhlina

KUALA LUMPUR: Sesi persekolahan akan kembali dimulakan pada Januari bermula 2026, umum Menteri Pendidikan, Fadhlina Sidek.

Beliau berkata, Kementerian Pendidikan (KPM) juga merancang untuk diawalkan permulaan kalendar akademik sesi 2024/2025 kepada Februari 2025.

“KPM telah meneliti cadangan untuk mengembalikan semula kalendar akademik persekolahan bermula pada Januari seperti sebelum ini… berharap dengan pengumuman ini, aspek kewangan dan ekonomi dapat dirancang mulai sekarang oleh semua pihak yang terlibat.

“Secara tidak langsung perancangan cuti keluarga, kenduri-kendara dan cuti guru seperti yang telah diumumkan dalam 10 prakasa sempena sambutan Hari Guru dapat diatur berdasarkan kalendar akademik persekolahan ini yang akan diwartakan,” katanya pada sesi soal jawab di Dewan Rakyat hari ini.

Beliau menjawab soalan Aminolhuda Hasssan (PH-Sri Gading) yang ingin tahu bilakah sesi akademik persekolahan dapat dimulakan pada Januari seperti lazimnya sebelum penularan COVID-19.

Mengulas lanjut, Fadhlina berkata, pihaknya sedang melihat kepada keperluan dan kesesuaian penyediaan kalendar akademik persekolahan bagi memastikan proses pengajaran dan pembelajaran dapat dilaksanakan secara optimum dan memenuhi jumlah 190 hari persekolahan yang diperlukan dalam setahun.

“KPM juga telah melakukan penjajaran kepada jadual peperiksaan awam supaya ia selari dengan perubahan kalendar akademik persekolahan,” katanya.

Menurutnya, sebarang perubahan kepada kalendar akademik persekolahan perlu mengambil kira faktor ekonomi setempat, kejadian banjir pada hujung tahun selain memastikan ia tidak mengganggu jadual peperiksaan awam seperti Sijil Pelajaran Malaysia (SPM), Sijil Tinggi Persekolahan Malaysia (STPM) dan Sijil Tinggi Agama Malaysia (STAM). – BERNAMA


Tak kebas satu sen pun, lelaki buka mesin ATM tanpa alat khas

CYBERJAYA: Seorang lelaki dipercayai kurang siuman bertindak membuka mesin pengeluaran wang automatik (ATM) di sebuah bank baru-baru ini.

Jika sebelum ini ia sering dibuka oleh individu terlatih sambil diiringi pengawal keselamatan bersenjata, namun lelaki yang tidak berbaju dan berseluar pendek itu mampu membukanya seorang diri tanpa sebarang peralatan khas.

Turut kelihatan berhampiran dengan lelaki itu hanyalah sebotol air semburan, dipercayai digunakannya untuk membuka mesin tersebut.

Anehnya, selepas mesin itu dibuka separuh jalan, lelaki berkenaan bertindak menutupnya semula.

Sampah-sarap yang berada di dalam tong sampah bank itu juga dilihat bertaburan di atas lantai.

Lelaki tersebut yang kemudian dilihat mahu beredar tidak dapat berbuat demikian kerana terperangkap di dalam premis berkenaan, yang sudah menutup operasinya pada waktu malam.

Pada masa sama, aksi lelaki itu sempat dirakam oleh orang ramai, yang berada di luar bank berkenaan dipercayai berlaku di ibu negara.

Tidak dapat dipastikan masa sebenar, namun video memaparkan kejadian itu berlegar-legar di media sosial termasuk di laman X @nanmanjoi8715 sejak Khamis.

Setakat berita ini ditulis, masih belum ada sebarang kenyataan rasmi daripada pihak berkuasa.

Author

Fazleen Safina Abd Jamil

View all posts

View all posts


Lelaki Bangladesh disyaki langgar lari penunggang motosikal giat diburu polis

KUALA SELANGOR: Seorang lelaki warga Bangladesh disyaki melarikan diri selepas melanggar penunggang motosikal dalam kemalangan maut di Jalan Teluk Piah Kanan pada Khamis lalu, giat diburu polis.

Ketua Polis Daerah Kuala Selangor, Superintendan Ramli Kasa berkata, kejadian tersebut membabitkan dua kenderaan iaitu Proton Waja dan Honda EX5.

Menurutnya, kejadian berlaku pada jam 8.30 pagi dan mangsa iaitu penunggang motosikal tersebut ialah lelaki tempatan berusia 33 tahun.

“Siasatan awal mendapati mangsa yang menunggang bersendirian dalam perjalanan dari Kuala Selangor ke Bukit Rotan.

“Tiba di lokasi, Proton Waja yang datang dari arah belakang melanggar motosikal itu menyebabkan mangsa tercampak.

“Pemandu kereta kemudian dipercayai keluar dari kenderaannya dan bertindak melarikan diri,” katanya, lapor Harian Metro pada Sabtu.

Jelas Ramli, mangsa yang cedera parah itu dikejarkan ke Hospital Tanjong Karang untuk mendapatkan rawatan lanjut, namun dia disahkan meninggal dunia di wad kecemasan jam 11 pagi hari sama.

“Susulan kemalangan itu, polis mempergiat usaha pencarian suspek di sekitar Kuala Selangor dan Jeram.

“Kes disiasat mengikut Seksyen 41 (1) Akta Pengangkutan Jalan (APJ) 1987,” katanya lagi.

Beliau turut meminta orang ramai yang mempunyai maklumat kemalangan itu untuk menghubungi Pegawai Penyiasat Inspektor Muhamad Najmi Abd Rahman di talian 017-8028105 atau balai polis berhampiran.

Author

Faridah Amiratul

View all posts

View all posts


Nak muncul dalam muzik video Masdo? Inilah jalannya…

KUALA LUMPUR: 50 pembeli pertama skuter edisi ‘Dinda’ bakal berpeluang muncul dalam muzik video terbaru kugiran Masdo.

Pengerusi Royal Alloy Malaysia, Datuk Nik Izani Nik Ibrahim berkata, kolaborasi Royal Alloy X Masdo akan mencipta gelombang baharu dalam pengguna jentera skuter.

“Jika skuter mungkin pernah popular pada satu-satu era dan dianggap digunakan oleh segelintir golongan.

“Namun, menerusi kolaborasi Royal Alloy X Masdo kami mahu mencipta gelombang dengan melihat lebih banyak generasi muda menunggang skuter di jalan raya,” katanya.

Nik Izani berkata demikian ketika merasmikan pelancaran Royal Alloy Youth Edition bersama kugiran Masdo di Glasshouse at Seputeh, disini pada Selasa.

Tambah beliau, kolaborasi itu menjadi lambang selain bakat dan mutu muzik yang diketengahkan, imej retro diperkenalkan kugiran itu kepada umum membuat penjenamaan mereka kuat.

“Pemilihan kugiran Masdo sebagai ‘iklan bergerak’ kami adalah selaras dengan jentera skuter yang bergaya klasik tetapi  berteknologi moden.

“Sementara Masdo pula adalah para pemuzik generasi kini yang moden tetapi membangkitkan keghairahan terhadap karya-karya bernuansa retro.

“Kolaborasi Royal Alloy X Masdo ini akan mencipta nostalgia sama seperti berdekadnya penjenamaan jentera kami menemani kehidupan para penggunanya,” jelasnya.

Menerusi kolaborasi yang telah dimerterai, Royal Alloy x Masdo tampil dengan skuter edisi khas terhad yang diberi julukan Dinda bersempena dengan judul salah satu hit popular kugiran tersebut.

Authors

Nurul Ain Japri

View all posts

Diyana Rahip

View all posts

View all posts

View all posts


Pahamin Rajab meninggal dunia akibat serangan jantung

PETALING JAYA: Bekas Pengerusi AirAsia Berhad, Datuk Pahamin Rajab, 77, meninggal dunia akibat serangan jantung sewaktu dalam penerbangan ke London, United Kingdom (UK), malam tadi.

Menerusi kenyataan daripada keluarga beliau, Allahyarham yang juga bekas Ketua Pengarah Jabatan Pengangkutan Jalan (JPJ) kembali ke rahmatullah di Lapangan Terbang Heathrow pukul 11.30 malam.

“Jenazah Allahyarham masih berada di London dan urusan seterusnya akan dimaklumkan kelak insya-Allah.

“Semoga roh Allahyarham dicucuri rahmat dan ditempatkan dalam kalangan orang yang beriman dan beramal soleh. Diharap agar sama-sama dapat sedekah al-Fatihah buat Allahyarham,” katanya.

Dalam masa sama, berita duka tersebut turut dikongsi oleh pelakon, Azhar Sulaiman yang juga menantu beliau menerusi Instagram dan TikTok.

“Sekarang ibu mentua dan anak lelaki saya berada di London. Mereka ke London untuk menghadiri graduasi anak lelaki saya.

“Kami semua ke London pada Isnin. Mohon bacakan al-Fatihah untuk bapa mentua saya,” katanya.

Terdahulu, Allahyarham sempat menunaikan ibadah haji di Tanah Suci baru-baru ini. – KOSMO! ONLINE

Author

Media Variasi

View all posts

View all posts


Perubatan boleh lumpuh, 3,000 doktor kontrak mahu letak jawatan

KUALA LUMPUR: Khidmat perubatan mungkin lumpuh jika 3,000 doktor kontrak di Kementerian Kesihatan dijangka meletak jawatan bulan ini selepas menerima keputusan temuduga jawatan tetap.

Jurucakap Mogok Doktor Malaysia memberitahu The New Sunday Times (NST), 87 peratus doktor kontrak tidak ditawarkan jawatan tetap.

Mereka akan kekal dalam kontrak dan dinafikan hak untuk mendapat banyak faedah termasuk pencen, tambahnya.

Jurucakap berkata, gaji mereka lebih rendah berbanding mereka yang berjawatan tetap antara RM1,000 hingga RM2,000 sebulan meskipun menanggung beban yang sama.

“Doktor kontrak tidak layak untuk program sarjana. Tiada kriteria yang jelas dan telus untuk pemilihan jawatan tetap.

“Mereka juga tiada cuti belajar dan cuti tanpa gaji. Terdapat banyak faedah yang kita dinafikan,” kata jurucakap itu.

Sebelum ini, NST melaporkan Mogok Doktor Malaysia merancang mogok selama tiga hari bermula Isnin hingga Rabu.

Ia memberi amaran kepada orang ramai tentang masa menunggu yang lebih lama di hospital dan klinik kerajaan pada tarikh berkenaan.

“Rakyat Malaysia, jangan melawat (pergi) mana-mana hospital besar atau klinik kesihatan (klinik kesihatan awam) daripada 3 hingga 5 April kerana lebih 8,000 doktor kontrak akan mogok dengan mengambil cuti perubatan atau kecemasan sebagai protes terhadap sistem tidak adil dan gaji rendah.

Masa menunggu anda lebih lama berbanding biasa,” kata Mogok Doktor Malaysia dalam akaun Instagram.

Ia mendakwa terdapat pihak di jabatan hospital membekukan cuti tahunan dan hari cuti pada tarikh berkenaan untuk menghalang doktor kontrak daripada menyertai mogok itu.

Bagaimanapun, jurucakap itu berkata, doktor berkenaan akan terus menyertainya walaupun diberi amaran.

Kumpulan itu menuntut penyerapan pegawai perubatan kontrak ke jawatan tetap, kenaikan gaji pokok, kadar on-call lebih tinggi dan pengurangan automatik dalam tempoh perkhidmatan wajib bagi pegawai perubatan kepada tiga tahun.

Ia juga menyeru pengurangan dalam on-call dan waktu bekerja untuk pegawai perubatan dan kekurangan pakar untuk ditangani.

“Menurut memorandum kami, kami mendapat gaji yang rendah selama lebih daripada 20 tahun, serendah RM9 sejam untuk ‘on-call’ yang mengerikan kami, dan kerajaan kita merancang untuk menghapuskan elaun kritikal kami sebanyak RM750 sebulan.

“Tolong melayan doktor kontrak seperti manusia sebelum menuntut kami berkerja.

“Kami mengorbankan nyawa ketika pandemik.

“Tetapi sekarang kami dilupakan oleh menteri kesihatan dan orang awam,” kata jurucakap itu.

Author

Tun Puteh Wanti

View all posts

View all posts


Kerajaan tidak benarkan program tidak bermoral – Wilson Ugak

KUALA LUMPUR: Kerajaan Perpaduan yang berteraskan Malaysia MADANI tidak membenarkan sebarang program yang tidak bermoral diadakan, kata Timbalan Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas) Datuk Wilson Ugak Kumbong.

Beliau berkata penganjuran mana-mana program perlu mengambil kira kemajmukan kaum dan agama yang terdapat di negara ini.

“Kerangka Malaysia MADANI adalah untuk menyantuni semua rakyat di seluruh Malaysia … kerajaan kita tidak ada program-program seperti yang dikatakan tadi dan Malaysia MADANI tidak akan teruskan dengan program yang tidak sihat itu,” katanya pada sesi soal jawab di Dewan Rakyat hari ini.

Beliau berkata demikian bagi menjawab soalan tambahan Ahmad Fadhli Shaari (PN-Pasir Mas) yang ingin tahu pendirian kerajaan berkenaan penganjuran program melibatkan kumpulan Thai Hot Guy di sebuah premis di ibu negara pada 30 Mac ini dan meminta ia dibatalkan.

Semalam, Ahmad Fadhli yang juga Ketua Pemuda PAS menerusi Facebooknya mendesak penganjuran program itu dibatalkan kerana menyifatkan tiada keperluan acara sedemikian diadadakan terutamanya pada bulan Ramadan.

Pada Ahad lepas, sebuah premis di ibu negara menyiarkan poster pelancarannya dalam media sosial menampilkan persembahan oleh pelayan lelaki berbadan sasa berpakaian wanita dikenali sebagai Thai Hot Guy sekali gus mengundang reaksi negatif orang ramai.

Sementara itu, menjawab soalan asal Datuk Seri Dr Noraini Ahmad (BN-Parit Sulong) yang ingin tahu mekanisme dalam menjadikan konsep MADANI ke dalam dasar negara dan bukan slogan semata-mata, Wilson berkata Jabatan Perdana Menteri (JPM) melalui Unit Penyelarasan Lonjakan Prestasi (PACU) sedang giat menyediakan draf Manhaj Membangun Malaysia MADANI.

Beliau berkata, ia akan dijadikan sebagai rujukan (blueprint) dalam membentuk dasar dan pelan strategi yang lengkap bagi mencapai hasrat kerajaan dalam membela golongan sasar dan memperkasakan di samping mempertingkatkan daya saing serta memperkukuh daya tahan negara.

“Penggubalan semua dasar kerajaan berdasarkan kepada teras strategik di bawah Kerangka Membangun Malaysia MADANI yang mencakupi tiga teras strategik utama di atas dan turut bersandarkan kepada lima dasar utama iaitu Rancangan Malaysia, Bajet Tahunan, Pelan Antirasuah dan Tatakelola, Maqasid Syariah dan juga Matlamat Pembangunan Mampan (SDG).

“Ini semua akan diterjemahkan melalui penggemblengan tenaga daripada penglibatan semua kementerian, jabatan dan agensi dalam pelaksanaan projek-projek Ikhtiar Bitara MADANI sama ada dalam jangka pendek, sederhana mahupun jangka panjang bersandarkan kepada fungsi yang unik dan berbeza di setiap kementerian.

“Ia akan menjadi medium untuk konsep Malaysia MADANI bukan sahaja lebih difahami, malah juga dapat dinikmati manfaatnya oleh pelbagai lapisan masyarakat,” katanya. – BERNAMA


Belanjawan 2023: MOT harap peruntukan tinggi tambah baik pengangkutan awam

KUALA LUMPUR: Kementerian Pengangkutan (MOT) mengharapkan peruntukan yang tinggi dalam pembentangan Belanjawan 2023 pada Jumaat nanti untuk tujuan penambahbaikan pengangkutan awam.

Menterinya, Anthony Loke Siew Fook berkata, pihaknya akan mengoptimumkan dan memastikan pengurusan yang baik peruntukan yang akan diterima nanti bagi memastikan keselesaan rakyat terutamanya mereka yang bergantung kepada perkhidmatan berkenaan.

“…bukan sahaja pengangkutan awam di Semenanjung tetapi juga di Sarawak dan Sabah yang kita juga ada perkhidmatan udara yang perlu kita berikan untuk kawasan-kawasan luar bandar.

“Kita juga mengharapkan untuk memberikan perkhidmatan bas di Kota Kinabalu, Sabah dan di Kuching, Sarawak yang juga merupakan permintaan kita supaya mendapat peruntukan tambahan untuk memulakan satu sistem bas henti-henti yang lebih baik dan efisien di Sabah dan Sarawak,” katanya.

Beliau berkata demikian ketika ditemu bual dalam program wawancara Naratif Khas terbitan RTM bertajuk ‘Transformasi Pengangkutan Negara’.

Dalam masa sama, beliau turut mengharapkan kerjasama daripada kerajaan negeri terutamanya bagi negeri yang mempunyai kerjasama sedia ada dengan kerajaan Persekutuan dalam konteks penyediaan pengangkutan awam.

“Dalam aspek pengangkutan ini kita tidak melihat kepada perbezaan politik. Kita mesti menawarkan perkhidmatan yang baik kepada rakyat kerana ini bersangkut dengan mutu kehidupan rakyat kerana apa yang penting kita nak perkasakan pengangkutan awam supaya rakyat dapat hidup dengan lebih selesa,” katanya. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Banjir: Jumlah mangsa di Sabah meningkat, Johor kekal

KUALA LUMPUR: Jumlah mangsa banjir yang ditempatkan di pusat pemindahan sementara (PPS) di Sabah menunjukkan sedikit peningkatan manakala jumlah mangsa di Johor kekal pagi ini.

Di SABAH, Sekretariat Jawatankuasa Pengurusan Bencana Negeri (JPBN) Sabah dalam kenyataan memaklumkan jumlah mangsa banjir setakat 8 pagi ini meningkat kepada 535 orang daripada 165 keluarga dan ditempatkan di sembilan PPS, berbanding 478 orang daripada 151 keluarga malam tadi.

“Mangsa teramai dipindahkan adalah di Telupid iaitu 208 orang daripada 65 keluarga dipindahkan ke empat PPS manakala di Beaufort, 200 orang daripada 55 keluarga dan dipindahkan ke satu PPS.

“Seramai 79 orang daripada 36 keluarga dipindahkan ke dua PPS di Paitan dan di Beluran 48 orang daripada sembilan keluarga di dua PPS. Mangsa banjir di Beaufort dijangka meningkat manakala daerah lain kekal,” menurut kenyataan itu.

Di JOHOR, jumlah mangsa yang ditempatkan di lapan PPS kekal 925 orang daripada 264 keluarga setakat 8 pagi ini.

Menurut kenyataan JBPN Johor, 877 orang daripada 249 keluarga berada di Batu Pahat manakala di Segamat pula 48 orang daripada 15 keluarga.

Sementara itu, keadaan cuaca di dua daerah tersebut cerah setakat 8 pagi, namun data pula menunjukkan paras air Sungai Bekok di Batu Pahat masih merekodkan bacaan melepasi tahap bahaya dengan bacaan 18.80 meter. – BERNAMA


Khairul Aming sewa dua ‘private yacht’ bawa 60 staf cuti di Langkawi

CYBERJAYA: Pempengaruh media sosial, Khairul Aming, sekali lagi berjaya mencuri perhatian netizen apabila memberikan layanan 5 bintang kepada 60 orang stafnya.

Menerusi perkongsian di halaman Instagram Khairul Aming Kamaruzzaman, usahawan berusia 30 tahun itu turut menutup kilangnya selama lima hari bagi merealisasikan hasrat percutian tersebut.

“Minggu ni kita tutup kilang Sambal Nyet selama lima hari untuk bawa kesemua 60 staf bercuti di Langkawi,” tulisnya.

Bukan itu sahaja, dia turut menyediakan hotel lima bintang, jet ski, snorkelling dan pelbagai aktiviti menarik yang lain termasuk menyewa kapal persendirian untuk melihat matahari terbenam.

Malah, kesemua pekerjanya itu sekali lagi mendapat ‘bonus’ yang diberikan untuk mereka membeli-belah semasa berada di Langkawi.

Menjengah di ruangan komen, rata-rata netizen berseloroh ingin berhenti kerja untuk memohon kerja di kilang pempengaruh tersebut.

“Ada kerja kosong tak? Saya pandai rasa sambal,” tulisnya.

“Salam KA, nak tanya dekat kilang KA ada nak pakai kipas lebih tak? Saya boleh jadi satu kalau nak,” seloroh netizen.

“Ming saya pandai makeup kan Bezza Aming, ada kerja kosong ke?” kongsi netizen.

Sebelum ini, Khairul Aming telah membuat kejutan raya kepada pekerjanya dengan membawa mereka membeli-belah untuk menyambut Hari Raya Aidilfitri serta berbuka puasa di hotel dan memberikan bonus hari raya.

Oleh: AIN JAPRI (Pelatih USM)

Author

Media Variasi

View all posts

View all posts


‘Tasbih sentiasa di tangan’ – Ustazah Asma’ Harun dedah kisah di sebalik penampilan pramugari Emirates

CYBERJAYA: Meskipun tidak menutup aurat dengan sempurna, namun jauh di sudut hati masih punya iman di dada yang sentiasa mengingati Tuhan.

Itulah yang dapat diungkap berhubung perkongsian personaliti dakwah, ustazah Asma’ Harun baru-baru ini, berkongsi kisah tentang dua orang pramugari yang ditemuinya ketika penerbangan ke Ghana.

Dalam perkongsian itu, ustazah Asma’ menyatakan kedua pramugari berkenaan amat teruja sewaktu bertemu dengannya.

“Ketika dalam perjalanan menuju ke Ghana, saya bertemu dengan dua orang pramugari Malaysia dari Emirates Airlines, pramugari tersebut menyapa dengan penuh teruja “Ustazah, saya tak pernah rasa teruja macam ni” sambil air mata mengalir, saya terus peluk dengan seikhlas hati.

“Ceritanya, “kebiasaannya kami yang bertugas sebagai pramugari akan berjumpa dengan ramai orang yang terkenal seperti selebriti, perdana menteri dari seluruh dunia, dan ramai lagi mereka yang ternama”.

“Namun kami tak pernah sangat teruja seperti ini, saat bertemu dengan ustazah, tapi kami segan sebab penampilan kami, namun syukur ustazah tidak langsung memandang kami berbeza, itu membuatkan kami sangat terharu. Saya peluk keduanya sekali lagi,” tulisnya di Facebook.

Menurut ustazah Asma’, satu hal yang membuatkan dia kagum dan malu dengan kedua wanita itu apabila kelihatan tasbih sentiasa berada di tangan mereka.

Ketika ditanya berhubung mencari pekerjaan lain, kedua wanita itu mengakui sudah 20 tahun berikhtiar mencari pekerjaan namun mungkin rezeki buat mereka belum tiba.

Pada masa sama, ada perkara yang buatkan mereka kekal bertugas di awan biru itu.

“Ustazah, kenapa kami tetap bertahan sehingga kini, antaranya… kerana jika bukan kami yang bertugas, bagaimana dengan penumpang Muslim yang akan bertanya setiap kali penerbangan terutamanya soalan tentang waktu solat, arah kiblat dan lain-lain, kerana itulah kami tetap bertahan,” kongsi mereka kepada ustazah Asma’.

Tambahnya lagi, perkara sedemikian bukanlah pertama kali berlaku kerana kerap kali juga pramugari dari syarikat penerbangan lain yang meluahkan hal sama.

Dalam pada itu, ustazah Asma’ berharap di suatu saat nanti, semua syarikat penerbangan memberi pilihan kepada para pramugari Muslimah untuk memakai pakaian indah menutup aurat dan patuh syariah.

“Muhasabah bersama, jangan kita mudah bersangka tidak baik kepada orang lain, elakkan menghukum sesiapa yang kita lihat di sekeliling, sama ada dia berpakaian seksi, belum menutup aurat dan sebagainya, namun latihlah diri untuk mendoakan kebaikan serta berilah saranan dan nasihat yang terbaik buat mereka, semoga Allah permudahkan dan buka jalan keluar buat mereka,” titipnya.

Author

Diyana Rahip

View all posts

View all posts


SPRM tahan penganjur konsert bergelar ‘Datuk’

CYBERJAYA: Suruhanjaya Pencegahan Rasuah Malaysia (SPRM) menahan seorang penganjur konsert bergelar ‘Datuk’ di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLA) pada Selasa.

Menurut sumber, suspek yang juga pemilik rangkaian restoran terkenal India bersama seorang lagi rakannya ditahan pasukan Bahagian AMLA, SPRM, awal pagi Selasa, sejurus dipanggil oleh agensi penguat kuasa itu.

Difahamkan, SPRM ketika ini sedang menyiasat kekayaan luar biasa yang dikatakan dimiliki suspek.

“Individu berkenaan dikaitkan dengan beberapa rangkaian syarikat yang terbabit hiburan, hartanah, emas dan industri makanan dan minuman.

“SPRM menyiasat bagaimana pemilikan harta itu dibuat termasuk dakwaan ia dikumpul dengan singkat,” kata sumber seperti dilapor Berita Harian.

Laporan sama turut menyatakan bahawa siasatan itu membabitkan dana meragukan dengan nilai jutaan ringgit.

Suspek berkenaan turut dipercayai dikenakan perintah reman oleh Mahkamah Shah Alam, namun setakat ini, tiada pengesahan dikeluarkan SPRM.

Author

Fazleen Safina Abd Jamil

View all posts

View all posts


Helah tiga lelaki menyamar polis undang padah

KUALA LUMPUR: Helah tiga lelaki tempatan menyamar sebagai anggota polis untuk melepaskan diri ketika diperiksa oleh anggota Unit Kereta Peronda (MPV) membawa padah apabila mereka ditahan di Lebuhraya Shah Alam (Kesas), Subang Jaya, semalam.

Ketua Polis Daerah Subang Jaya, ACP Wan Azlan Wan Mamat berkata, dalam kejadian pada jam 10.10 malam itu, polis mengesan sebuah kereta jenis Perodua Myvi yang dinaiki oleh tiga suspek berkenaan dalam keadaan mencurigakan.

“Semasa ditahan, salah seorang daripada suspek memperkenalkan diri sebagai anggota polis tetapi gagal mengemukakan kad kuasa sebagai bukti dan hasil pemeriksaan lanjut, polis telah menemukan sebuah beg hitam yang mengandungi pelbagai barangan kelengkapan polis.

“Antaranya sepasang gari, kad pas polis berserta gambar dan nombor badan, lencana besi lambang polis dan rantai Polis Antarabangsa (Interpol). Ketiga-tiga suspek gagal memberikan keterangan yang munasabah berkenaan barangan tersebut,” katanya dalam kenyataan, hari ini.

Menurutnya, ketiga-tiga suspek berusia 18 hingga 31 tahun itu direman empat hari sehingga Jumaat ini untuk siasatan mengikut Seksyen 170 Kanun Keseksaan dan Seksyen 89 Akta Polis 1967 dan jika sabit kesalahan boleh dihukum penjara serta denda.

Dalam perkembangan lain, Wan Azlan berkata, seorang lelaki berusia 45 tahun ditahan kerana disyaki memecah masuk ke dalam sebuah rumah di sekitar Subang Jaya, pada pagi Sabtu lalu, mengakibatkan mangsa mengalami kerugian sebanyak RM5,800.

Katanya, suspek berjaya ditahan di belakang sebuah restoran di Jalan SS15/8a,Subang Jaya, pada jam 11.30 pagi semalam dan hasil penahanan, polis merampas beberapa barangan termasuk milik mangsa.

“Siasatan awal mendapati suspek memilik lapan rekod jenayah dan satu rekod dadah. Dia kini ditahan reman sehingga Jumaat ini bagi membantu siasatan mengikut Seksyen 380 Kanun Keseksaan kerana mencuri,” katanya. -BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Satu mayat lelaki ditemukan terapung

SHAH ALAM: Satu mayat lelaki ditemukan terapung 500 meter dari Jeti Bagan Muara Esbee berdekatan Jambatan Sungai Buloh Sasaran di Jeram, Kuala Selangor, kira-kira 40km dari sini hari ini.

Ketua Polis Daerah Kuala Selangor, Supt Ramli Kasa berkata ia susulan pihaknya menerima panggilan daripada orang awam pada 8.05 pagi tadi memaklumkan penemuan mayat lelaki yang belum dikenal pasti identitinya.

“Pada 9.45 pagi, mayat tersebut telah diangkat oleh pihak bomba dan diserahkan kepada anggota polis Balai Polis Kuala Selangor untuk dibawa ke Hospital Tanjong Karang bagi bedah siasat.

Siasatan lanjut sedang dijalankan dan kes diklasifikasikan sebagai kematian mengejut (SDR),” katanya dalam satu kenyataan.

Dalam pada itu, Ramli berkata, dipercayai penemuan mayat tersebut mempunyai kaitan dengan Operasi Tapis yang dilaksanakan pihaknya pada 6.30 petang, Jumaat lepas di sebuah jeti berdekatan kawasan itu.

Katanya, ketika pihak polis cuba menghampiri jeti itu, sekumpulan lelaki yang belum dikenal pasti identiti telah melarikan diri dengan terjun ke dalam sungai dan berenang ke seberang sungai.

“Namun, segala maklumat lanjut mengenai identiti mangsa lemas itu akan diketahui selepas proses bedah siasat,” katanya.

Sementara itu, Pengarah Jabatan Bomba dan Penyelamat Malaysia (JBPM) Selangor, Datuk Norazam Khamis dalam kenyataan memaklumkan pihaknya menerima panggilan berhubung insiden sekumpulan lelaki terjun ke dalam sungai itu pada malam 3 Februari lepas.

Menurutnya, sepasukan 15 anggota daripada Balai Bomba dan Penyelamat (BBP) Kuala Selangor serta Pasukan Penyelamat Dalam Air (PPDA) JBPM Selangor terlibat dalam operasi mencari mangsa berkenaan.- BERNAMA

Authors

View all posts

View all posts


Kes bunuh penghuni tahfiz: Rayuan remaja didengar 9 Mac 2023

PUTRAJAYA: Mahkamah Rayuan menetapkan 9 Mac tahun depan untuk mendengar rayuan seorang remaja lelaki yang diperintahkan ditahan di penjara selama diperkenankan Yang di-Pertuan Agong selepas didapati bersalah membunuh 23 individu dalam kebakaran di Pusat Tahfiz Darul Quran Ittifaqiyah, lima tahun lepas.

Peguam Haijan Omar yang mewakili remaja terbabit berkata rayuan pendakwaan terhadap keputusan Mahkamah Tinggi melepas dan membebaskan seorang lagi remaja yang didakwa dengan pertuduhan sama, akan didengar pada tarikh sama (9 Mac).

“Mahkamah turut menetapkan 23 Februari depan untuk pengurusan kes,” kata peguam itu ketika dihubungi, hari ini.

Remaja itu yang kini berusia 21 tahun, merayu terhadap keputusan Mahkamah Tinggi pada 17 Ogos 2020 yang memerintahkannya ditahan di penjara selama diperkenankan Yang di-Pertuan Agong selepas didapati bersalah atas pertuduhan membunuh.

Pada masa sama, pihak pendakwaan mengemukakan rayuan terhadap keputusan Mahkamah Tinggi melepas dan membebaskan seorang lagi remaja terhadap tuduhan membunuh tanpa dipanggil membela diri.

Hakim Mahkamah Tinggi Datuk Azman Abdullah mendapati remaja berusia 16 tahun ketika kejadian itu, telah dengan sengaja melakukan khianat tersebut dengan niat membunuh.

Menurut pertuduhan yang dipinda, remaja itu bersama seseorang yang tidak dicam, dituduh membunuh dan menyebabkan kematian 23 penghuni pusat tahfiz beralamat di Jalan Keramat Hujung, Kampung Datuk Keramat, Wangsa Maju di sini, antara 4.15 pagi dan 6.45 pagi pada 14 September 2017.

Dia didakwa dengan 23 pertuduhan, masing-masing mengikut Seksyen 302 Kanun Keseksaan yang dibaca bersama Seksyen 34 kanun sama yang memperuntukkan hukuman mati mandatori jika sabit kesalahan.

Bagaimanapun, Seksyen 97(1) Akta Kanak-kanak 2001 memperuntukkan pesalah di bawah umur 18 tahun tidak boleh dikenakan hukuman mati dan boleh diganti dengan hukuman penjara selama diperkenankan oleh Yang di-Pertuan Agong seperti yang diperuntukkan Seksyen 97(2) akta sama.

Seramai 71 saksi pendakwaan memberi keterangan manakala enam saksi pembelaan termasuk remaja itu dipanggil memberi keterangan dalam perbicaraan itu yang bermula pada 30 Mei 2018. Remaja itu dalam pembelaannya menafikan dia berada di perkarangan tahfiz itu pada bila-bila masa semasa kejadian.

Dalam tragedi itu, 21 pelajar dan dua guru terkorban selepas terperangkap di tingkat tiga asrama pusat tahfiz berkenaan yang terbakar. – BERNAMA


Peniaga diingat jangan salah guna logo halal – Idris

PUTRAJAYA: Peniaga diingatkan untuk tidak menyalahguna logo halal di produk-produk keluaran mereka sebagai alat untuk melariskan jualan, kata Menteri di Jabatan Perdana Menteri (Hal Ehwal Agama) Datuk Idris Ahmad.

“Soal seperti ini saya harapkan peniaga jangan tipu, kita bukan nak halang orang lain makan tapi yang kita nak jaga ialah keperluan orang Islam itu sendiri.

“Jangan sampai menggunakan agama seperti ini, menggunakan tanda halal (palsu) semata-mata untuk beri nilai komersil pada produk jualan,” katanya kepada media selepas merasmikan Persidangan Nadwah Ulama dan Ilmuan Yayasan Dakwah Islamiah Malaysia (Yadim) (NUIM): Keluarga Malaysia Keluarga Sejahtera di sini hari ini.

Idris berkata demikian ketika mengulas mengenai bungkusan produk gula-gula yang menggunakan logo tidak diiktiraf Jabatan Kemajuan Islam (Jakim), dan kandungan gula-gula berkenaan didapati mengandungi bahan tidak halal.

Pada 11 Sept lepas Bahagian Hab Halal Jakim dalam hantaran Facebooknya mengesahkan bahawa produk gula-gula itu menggunakan logo halal yang tidak diiktiraf Jakim.

Terdahulu Idris dalam ucapan semasa merasmikan persidangan itu berkata aspirasi Keluarga Malaysia, Keluarga Sejahtera mengangkat tinggi nilai perpaduan serta membawa satu harapan besar untuk rakyat bersama-sama membantu memulihkan negara dan masyarakat yang terjejas teruk akibat krisis kesihatan awam COVID-19. – BERNAMA


Zainal Abidin harap Penang FC kekalkan disiplin tinggi

GEORGE TOWN: Pengendali Penang FC Zainal Abidin Hassan mahu mengubah cara berfikir anak buahnya agar terus menunjukkan disiplin yang tinggi dalam perlawanan seterusnya.

“Saya nak tukar mindset mereka agar tidak cuma menunjukkan disiplin yang tinggi apabila menentang pasukan seperti Terengganu FC dan Johor DT (JDT). Mereka kena kekalkan standard walau siapapun pasukan lawan.

“Terdapat sedikit kecuaian yang telah memberi pasukan lawan peluang mendapatkan gol kemenangan, tetapi dari segi semangat bermain ada banyak peningkatan,” katanya kepada pemberita selepas perlawanan menentang JDT malam tadi.

Begitupun, Zainal Abidin memuji prestasi dan disiplin yang ditunjukkan Skuad Harimau Kumbang dalam perlawanan menentang pendahulu Liga Super itu walaupun kalah 0-1 di hadapan 6,252 penonton di Stadium Bandaraya semalam.

Beliau berpendapat sekiranya momentum disiplin boleh dikekalkan dan digandingkan dengan serangan yang lebih tajam pada masa akan datang, beliau yakin pasukan itu boleh pergi lebih jauh.

Penang setakat ini hanya mengumpul tujuh mata selepas mengharungi 11 perlawanan apabila menang sekali, seri empat kali dan tewas enam kali.

Sementara itu, jurulatih kecergasan JDT, Jorge Alvarez turut mengucapkan tahniah kepada semua pemain kerana telah menunjukkan semangat dan komitmen yang tinggi dalam perlawanan.

“Kami tahu ia akan menjadi perlawanan yang sukar menentang Pulau Pinang kerana pasukan lawan sentiasa bermain dengan baik di tempat sendiri.

“Separuh masa kedua perlawanan malam tadi kami lebih tersusun berbanding ketika separuh masa pertama kerana pada awalnya kami tidak jelas dengan corak permainan mereka, namun dapat membaca pergerakan lawan selepas itu,” katanya. – BERNAMA


Nahas 3 maut: Pemandu Proton Wira sudah ditahan

HULU SELANGOR: Pemandu Proton Wira yang terbabit dalam nahas sehingga menyebabkan kematian tiga individu di Kilometer 38, Jalan Kuala Lumpur-Ipoh, berdekatan Serendah Golf Resort, di sini, semalam sudah ditahan polis.

Ketua Polis Daerah Hulu Selangor, Superintendan Ahmad Faizal Tahrim berkata, lelaki warga tempatan berusia 61 tahun itu ditahan jam 11.30 malam hari yang sama di sekitar kawasan Ulu Yam Bharu.

“Hasil semakan polis mendapati suspek mempunyai enam rekod lampau membabitkan kes dadah dan jenayah.

“Lelaki itu bagaimanapun tidak mengalami kecederaan susulan kemalangan terbabit,” katanya ketika dihubungi, hari ini.

Menurutnya, suspek direman selama empat hari bermula hari ini bagi membantu siasatan mengikut Seksyen 41 (1) Akta Pengangkutan Jalan (APJ) 1987.

Dalam perkembangan berkaitan, Ahmad Faizal berkata, penumpang kenderaan pelbagai guna (MPV) Toyota Avanza yang cedera pada mata masih berada di Hospital Selayang.

“Mangsa dilaporkan masih menerima rawatan dan keadaannya stabil,” katanya.

Pada masa sama, beliau turut mengesahkan hubungan kesemua mangsa dalam nahas itu adalah pasangan suami isteri.

Semalam, media melaporkan tiga maut manakala seorang parah dalam kemalangan dua kenderaan iaitu kereta Perodua Axia dan Toyota Avanza. – Harian Metro

Author

Media Variasi

View all posts

View all posts


Polis kesan lelaki intai guru wanita dalam tandas

Ketua Polis Daerah Shah Alam, ACP Mohd Iqbal Ibrahim dalam kenyataan hari ini berkata pihaknya menerima laporan daripada mangsa yang berusia 32 tahun, pada hari sama.

Beliau berkata perbuatan suspek turut dirakam kamera litar tertutup (CCTV) dan tular menerusi media sosial yang menunjukkan dia masuk ke tandas wanita di kompleks sukan terbabit.

Menurut Mohd Iqbal, pada hari kejadian, guru tersebut membawa pelajar ke kompleks itu untuk latihan perbarisan sambutan Hari Kebangsaan dan semasa wanita itu berada dalam tandas, didapati seorang lelaki sedang mengintai dari bilik tandas sebelah.

“Suspek kemudian melarikan diri sejurus mendengar jeritan pengadu (guru) dan pengadu menceritakan dia hanya sempat melihat paras kepala hingga mata suspek sahaja,” katanya.

Kes disiasat mengikut Seksyen 448 Kanun Keseksaan dan Seksyen 14 Akta Kesalahan Kecil 1955.

“Siasatan sedang dilakukan untuk mendapatkan rakaman CCTV di lain-lain lokasi berhampiran dan sebarang maklumat lanjut berhubung kes ini boleh disalurkan ke talian 016-2745515,” katanya. – BERNAMA


Neelofa ingin tamatkan sengketa dengan Fazura

KUALA LUMPUR: Selebriti sensasi Neelofa meluahkan hasrat ingin menamatkan ‘perang dingin’ antaranya dengan Fazura yang sudah berlanjutan berbelas tahun panjangnya.

Neelofa atau nama sebenarnya, Noor Neelofa Mohd. Noor berkata, sudah sampai waktunya persengketaan antara mereka berdua ditamatkan demi kehidupan yang lebih harmoni.

“Saya rasa persengketaan ini perlu ditamatkan kerana sudah berlarutan berbelas tahun.

“Takkan saya hendak tunggu berpuluh tahun lagi untuk lakukan sesuatu.

“Jika diberikan peluang dan ruang untuk berdamai, saya akan sambut dengan hati terbuka. Saya rasa Fazura pun akan buat benda yang sama,” katanya kepada Kosmo! Online di sini, hari ini.

Dalam pada itu, ibu kepada dua cahaya itu menyifatkan perseteruan melibatkan dirinya dengan Fazura adalah disebabkan campur tangan orang luar.

Sehubungan itu, dia bersedia untuk bersemuka dengan wanita itu dan ibarat kata pepatah, buang yang keruh, ambil yang jernih.

“Saya nampak dia tidak ada cari pasal atau cakap apa-apa pasal saya.

“Kadang-kala orang luar yang tiada kaitan dengan hidup kami pula yang berlebih-lebihan.

“Jika kedua-dua belah pihak boleh lakukan perkara ini, saya rasa akan beri kesan baik kepada peminat masing-masing,” katanya ketika ditemui di majlis pelancaran air minuman Moma x Neelofa.

Neelofa juga berkata, dia sudah letih berhadapan dengan kemelut yang seakan-akan tiada kesudahan.

Selain itu juga katanya, dia mahu menjalani hidup seperti biasa.

“Kalau asyik diapi-apikan lagi, saya pun tidak larat untuk lalui.

“Saya pun dah letih nak menghadapi perkara sama kerana mahu teruskan hidup seperti biasa

“Dua-dua pun mahu teruskan hidup, buat bisnes dan sebagainya. ” ujarnya.

Sekadar info, kemelut kedua-dua selebriti popular itu tercetus ketika pembabitan awal Neelofa dalam industri.

Baru-baru ini, seorang individu dipercayai peminat tegar Neelofa didakwa menyindir Fazura dengan mendakwanya membuka tudung dan berhibur di sebuah pusat hiburan di Jakarta, Indonesia. – Kosmo

Authors

Media Variasi

View all posts

Diyana Rahip

View all posts

View all posts

View all posts


Pasar Rahmah Batang Kali tular kerana murah

KUALA LUMPUR: Pasar Rahmah Batang Kali yang beroperasi setiap pagi Ahad semakin dikenali ramai kerana menjadi pusat setempat jualan pelbagai barang harian yang murah.

Pasar yang bertempat di deretan rumah kedai berhampiran Dewan Dato Abdul Hamid Batang Kali itu beroperasi dari jam 7 pagi hingga tengah hari.

Bermula dengan 20 peniaga, kini hampir 80 peniaga memenuhi kiri kanan jalan.

Tinjauan MEDIA VARIASI mendapati pakaian terpakai, berkualiti semurah RM1 boleh dibeli di sini, malah baju T yang baharu harganya RM5 sahaja.

Pelbagai barang di jual di sini selain pakaian, mainan, ikan bilis, langsir rumah, peralatan sekolah, kelengkapan rumah, aksesori wanita, aksesori kereta, kasut dan makanan.

Ada juga yang menjual pokok daun sup, daun ketumbar yang dijual RM3 setiap pasu dan pelbagai lagi.

Rata-rata peniaga menjual barangan peribadi dan ada juga bantu jual barang berkualiti dan jenama oleh golongan kayangan.

Dalam pada itu, penulis turut memeriahkan suasanan dengan  membeli tas tangan jenama Bvlgari yang harga asalnya berbelas ribu dengan harga RM10 sahaja.

Seorang penjual barang terpakai berjenama mengakui mendapat bekalan barangan jualan daripada golongan hartawan.

“Golongan kayangan, T20 ini mereka hanya mahu mengosongkan almari rumah mereka agar barang baharu dapat masuk.

“Jadi mereka tidak kisah mengenai harga jualan, ibarat seperti sedekah agar golongan marhean mampu menikmati apa yang telah mereka rasa.

“Malah kebanyakan barang terpakai yang diberikan kepada saya pun percuma sahaja, saya jual ini untuk beri kegembiraan kepada yang lain,” katanya kepada MEDIA VARIASI.

Peniaga datang daripada pelbagai kawasan daerah termasuk dari Cyberjaya, Sepang, Selayang, Gombak, Rawang, Tanjung Malim dan Ipoh Perak.

Segelintir peniaga sanggup datang sehari awal untuk mendapat tapak jualan dan sanggup bermalam dalam kenderaan masing-masing.

Konsep niaga amat mudah, buka bonet kereta, pasang payung dan jual.

Hilang penat dengan cuaca yang panas terik apabila apa yang dijual mendatangkan hasil, mungkin harganya murah, keuntungannya kecil tetapi keberkatan rezeki itu yang penting untuk dibawa pulang kepada keluarga masing-masing.

Author

Tun Puteh Wanti

View all posts

View all posts


EPL: Gol Saka pastikan Arsenal terus kekal di puncak liga

JARINGAN pemain bintang, Bukayo Saka memberi kemenangan tipis 1-0 Arsenal ke atas Leeds United dalam aksi Liga Perdana Inggeris di Elland Road, pada malam tadi.

Perlawanan yang baru memasuki minit ke-2 telah dihentikan oleh pengadil, Chris Kavanagh setelah mendapati alat komunikasi perlawanan terputus menyebabkan tertangguh selama 40 minit.

Kemenangan skuad The Gunners dalam perlawanan dramatik itu yang banyak dipengaruhi keputusan membabitkan Video Bantuan Pengadil (VAR) bermula apabila pasukan tuan rumah dihadiahkan sepakan penalti pada minit ke-60 setelah bola terkena pada tangan pemain pertahanan, William Saliba namun gagal disempurnakan Patrick Bamford.

Gol pasukan Arsenal hadir pada minit ke-35 setelah perlawanan bersambung semula hasil rembatan deras kaki kanan Bukayo Saka hasil umpanan kapten, Martin Odegaard menerjah jaring sekaligus menewaskan penjaga gol, IIIlan Meslier.

Drama melibatkan keputusan VAR melibatkan pada penghujung perlawanan apabila pengadil sekali lagi menghadiahkan sepakan penalti kepada Leeds dan melayangkan kad merah kepada Gabriel atas kekasaran kepada Bamford.

Namun, setelah pengadil mengalihkan keputusan awal beliau hasil pemeriksaan VAR dengan membatalkan pemberian sepakan penalti dan mengenakan kad kuning kepada Gabriel.

Kemenangan ini membawa Arsenal kekal di tangga teratas setelah 10 perlawanan dengan kutipan 27 mata sementara Leeds menghuni tangga ke 15 dengan 9 mata.

Author

Mohamad Fitri Hazim Hazam

View all posts

View all posts


Anwar hadiri Perhimpunan Agung UMNO

KUALA LUMPUR: Perdana Menteri, Datuk Seri Anwar Ibrahim menghadiri Perhimpunan Agung UMNO 2023 di Pusat Dagangan Dunia (WTC) Kuala Lumpur, pagi ini.

Ketibaan Anwar yang berpakaian baju Melayu biru muda dan bersongkok pada 9.05 pagi disambut Presiden UMNO yang juga Timbalan Perdana Menteri, Datuk Seri Dr Ahmad Zahid Hamidi serta barisan kepimpinan UMNO.

Kehadiran Anwar yang juga Pengerusi Pakatan Harapan dan Presiden PKR kemudian diiringi Ahmad Zahid untuk naik ke pentas dan duduk bersebelahan dengan beliau serta disambut tepukan gemuruh para perwakilan yang hadir.

Anwar turut dilihat mengibarkan bendera Sangsaka Bangsa ketika lagu rasmi UMNO “Bersatu Bersetia Berkhidmat” dimainkan.

Turut  hadir Timbalan Perdana Menteri, Datuk Seri Fadillah Yusof yang juga Ketua Whip Gabungan Parti Sarawak (GPS); Setiausaha Agung DAP, Anthony Loke; Presiden Warisan, Datuk Seri Mohd Shafie Apdal dan presiden-presiden parti yang mendukung Kerajaan Perpaduan.

Ini adalah Perhimpunan Agung UMNO pertama dihadiri Anwar selepas beliau dipecat daripada UMNO pada 1998 ketika memegang jawatan Timbalan Presiden parti itu. – BERNAMA


Lapan kawasan di Marang bakal hadapi gangguan air pada Aidilfitri

KUALA TERENGGANU: Sebanyak lapan kawasan di daerah Marang dijangka akan mengalami masalah tekanan air rendah pada musim perayaan Aidilfitri nanti.

Ketua Pegawai Eksekutif Syarikat Air Terengganu (SATU), Abdul Karim Endut berkata, kawasan itu ialah Kampung Durian Kasim, Bukit Kecil, Durian Pahit, Gong Balai, Pasir Putih, Alor Ketitir, Tok Fakir dan Felda Rantau Abang l.

Beliau berkata, susulan itu pihaknya telah membuat perancangan awal dan akan menempatkan 34 tangki statik di kawasan terjejas bagi memastikan semua pengguna mendapat bekalan air yang mencukupi.

“Tahun ini kita dah kenal pasti awal (kawasan terjejas). Ada sebahagian kecil kawasan di Marang memandangkan kerja-kerja pembinaan dan agihan air dari Loji Air Kepong ke tangki-tangki utama masih berjalan.

“Tetapi peratusannya (kawasan terjejas) sangat kecil… melibatkan lebih kurang 600 akaun,” katanya pada majlis berbuka puasa SATU X Media (Setulus Kasih Ramadan) di sini, malam tadi.

Menurut Abdul Karim, pihaknya juga menjangkakan peningkatan penggunaan air sebanyak 10 hingga ke 15 peratus pada musim perayaan tahun ini.

Bagaimanapun, beliau memberi jaminan tiada gangguan bekalan air di daerah-daerah lain selain sebahagian kecil kawasan di Marang.

“Untuk makluman, seminggu sebelum dan selepas hari raya kita akan hentikan sebarang kerja seperti penyelenggaraan yang boleh mengganggu operasi loji.

“Ia bagi memastikan tiada gangguan kepada pengeluaran di 16 loji yang kita ada di seluruh negeri,” katanya.

Katanya lagi, setiap hari SATU membekalkan kira-kira 750 juta liter (mld) air kepada pengguna di seluruh Terengganu. – BERNAMA


Johari Abdul sah sebagai Speaker Dewan Rakyat

CYBERJAYA: Bekas Ahli Parlimen Sungai Petani, Datuk Johari Abdul sah terpilih sebagai Yang Dipertua Dewan Rakyat selepas memperoleh 147 undi daripada Ahli Parlimen.

Pengundian dibuat Ahli Parlimen untuk memilih Yang Dipertua Dewan Rakyat dalam sidang Parlimen pada Isnin itu selepas dua pencalonan dikemukakan blok kerajaan dan pembangkang.

Perdana Menteri, Datuk Seri Anwar Ibrahim mengemukakan cadangan mencalonkan Johari sebagai calon Speaker Dewan Rakyat mewakili kerajaan dan disokong Timbalan Perdana Menteri, Datuk Seri Dr Ahmad Zahid Hamidi.

Manakala, Ketua Pembangkang merangkap Ahli Parlimen Larut, Datuk Seri Hamzah Zainudin mencadangkan bekas Menteri Dalam Negeri, Tan Sri Mohd Radzi Sheikh Ahmad sebagai Yang Dipertua Dewan Rakyat dan disokong Ahli Parlimen Kota Bharu, Datuk Seri Takiyuddin Hassan.

Mohd Radzi memperoleh 74 undi daripada proses pengundian tersebut.

Author

Faridah Amiratul

View all posts

View all posts


MB tak minta bubar DUN, cuma sampaikan hasrat untuk tadbir negeri – Istana Selangor

CYBERJAYA: Pejabat Sultan Selangor hari ini mengeluarkan satu kenyataan bahawa Menteri Besar, Datuk Seri Amirudin Shari tidak membuat permintaan kepada Sultan Selangor, Sultan Sharafuddin Idris Shah untuk membubarkan Dewan Negeri Selangor pada tahun ini.

Setiausaha Sulit Selangor Selangor, Datuk Muhamad Munir Bani berkata, pertemuan Amirudin dengan Sultan Sharafuddin pada 11 Oktober lalu adalah untuk menyatakan hasratnya bagi meneruskan pentadbiran kerajaan negeri.

Menurutnya, Baginda mengambil maklum akan kedudukan itu dan mengharapkan agenda pembangunan negeri Selangor yang telah dirancang dapat diteruskan demi kepentingan rakyat.

“Adalah dimaklumkan setelah membaca kenyataan-kenyataan di akhbar dan juga media sosial berhubung dengan keputusan kerajaan negeri Selangor untuk tidak membubarkan Dewan Negeri Selangor bagi mengadakan pilihan raya pada tahun ini, didapati terdapat beberapa kenyataan yang kurang tepat.

“Sebenarnya pada 11 Oktober lalu, Menteri Besar tidak membuat permintaan kepada Sultan Selangor untuk membubarkan Dewan Negeri Selangor pada tahun ini dan berhasrat untuk meneruskan pentadbiran kerajaan negeri,” katanya.

Author

Diyana Rahip

View all posts

View all posts


‘Rider’ balik jalan kaki, JPJ tampil perjelas punca motor disita

CYBERJAYA: Jabatan Pengangkutan Jalan (JPJ) Malaysia tampil menjawab isu seorang penghantar makanan berjalan kaki selepas motosikalnya disita dalam satu sekatan jalan raya, baru-baru ini.

Video tular terbabit bagaimanapun menerima reaksi negatif daripada orang ramai yang rata-ratanya menganggap tindakan JPJ tidak bertimbang rasa.

Menerusi perkongsian video grup Facebook Kementerian Netizen Malaysia, akaun rasmi JPJ telah meninggalkan komen mengenai sebab motosikal tersebut disita

JPJ memaklumkan motosikal milik rider itu disita atas sebab Lesen Kenderaan Motor (LKM) telah tamat tempoh serta tidak ditanggung pihak insuran.

“Merujuk pada video di atas, LKM telah tamat tempoh dan insurance tiada.

“Oleh itu, JPJ menahan dan sita untuk mengelakkan rider tersebut berlaku kemalangan dan sebagainya disebabkan tiada insurance tersebut.

“Jika berlaku kemalangan rider akan menyusahkan pemandu lain dan juga keluarga kelak. Harap maklum,” tulisnya.

Sebelum ini, tular sebuah video di mana seorang rider penghantar makanan terpaksa berjalan kaki selepas motosikalnya disita selepas pemeriksaan sekatan jalan raya dibuat JPJ.

Author

Nurul Ain Japri

View all posts

View all posts


‘Medical card’ tak cukup premium, lelaki kesal pihak hospital beri layanan buruk

CYBERJAYA: Gara-gara kad perubatan tidak cukup mahal, seorang lelaki mendakwa diberi layanan teruk semasa membawa isterinya ke sebuah hospital swasta di Ampang.

Menerusi perkongsian TikTok farqhan.com, ketika berada di bahagian pendaftaran, dia tidak dimaklumkan bahawa hospital tersebut kekurangan katil dan staf terus membawa isterinya berjumpa dengan doktor.

“Abang sampai hospital lebih kurang pukul 9 malam, datang ke kecemasan bawa isteri abang ke pendaftaran kecemasan.

“Pihak hospital tak inform pon sama ada katil penuh atau tidak, dia tak bagi tahu apa-apa lepas itu dia suruh jumpa doktor,” katanya.

Sementara itu, pihak pendaftaran memaklumkan kad perubatan itu hanya boleh digunakan untuk bilik yang mempunyai empat katil berharga RM150.

“Diorang cakap, isteri encik ada medical card ni katil yang dia dapat naik adalah four bedded yang RM150.

“Katil four bedded kami semua penuh yang tinggal hanyalah katil yang berharga RM650 tingkat 10 (ward premium).

“So selebihnya encik kena tambahlah kalau taknak encik boleh discharge dahulu tunggu katil kosong nanti,” jelasnya.

Farqhan diberi pilihan sama ada ingin menggunakan katil premium atau mendaftar keluar sementara menunggu kekosongan katil.

Namun, jika Farqhanmemilih untuk daftar keluar, dia juga perlu membayar sebanyak RM600 lebih.

Bagaimanapun, Farqhan bertegas untuk tinggal di situ demi kesihatan isterinya.

“Staf dan Medical Officer (MO) suruh discharge. Dalam surat discharge ada bahagian discharge at own risk.

“Apa-apa jadi hospital tak bertanggungjawab, korang bayangkan tengah malam suruh patient blah, alasan bed murah tak ada, bed mahal je ada,” luahnya kesal.

Tidak berakhir di situ, sementara Farqhan pulang ke rumah untuk membersihkan diri, isterinya menelefon memberitahu dia telah dihalau keluar oleh staf pusat rawatan terbabit.

Dengan penuh kekesalan, Farqhan terpaksa mendaftar keluar dengan segera dan perlu membayar sekitar RM705 tidak dicampur dengan bil yang lain.

Mengakhiri video, lelaki tersebut menyarankan orang ramai untuk mengambil pakej kad perubatan yang lebih mahal bagi mengelakkan isu seperti itu berulang kembali.

Author

Nurul Ain Japri

View all posts

View all posts


Kerana kata ‘kau bodoh’ terhadap Syed Saddiq, Papagomo didenda

KAJANG: Bekas penulis blog Papagomo didenda maksimum RM2,100 oleh Mahkamah Majistret di sini hari ini selepas didapati bersalah dua pertuduhan mencederakan dan menyebut perkataan kurang sopan terhadap Ahli Parlimen Muar Syed Saddiq Syed Abdul Rahman empat tahun lalu.

Majistret Muhammad Noor Firdaus Rosli mengenakan hukuman denda itu terhadap Papagomo atau nama sebenarnya Wan Muhammad Azri Wan Deris, 40, selepas mendapati pihak pembelaannya gagal menimbulkan keraguan diakhir kes pembelaan terhadap dua pertuduhan tersebut.

Mengikut pertuduhan mendatangkan cedera, Papagomo didakwa sengaja mendatangkan kecederaan terhadap Syed Saddiq, 31, di bahagian leher dan bahu, di tepi jalan Persiaran Impian Perdana, Saujana Impian di sini pukul 11.05 pagi pada 16 Februari 2019 yang didakwa mengikut Seksyen 323 Kanun Keseksaan.

Hukuman bagi seksyen itu membawa hukuman penjara maksimum setahun atau denda hingga RM2,000 atau kedua-duanya, jika sabit kesalahan.

Dalam pada itu, bagi satu lagi pertuduhan papagomo didakwa dengan niat menyebut perkataan kurang sopan dan menghina terhadap Syed Saddiq iaitu “kau bodoh” dimana keamanan mungkin terganggu.

Kesalahan itu didakwa dilakukan pada tempat, masa dan tarikh sama mengikut Seksyen 14 Akta Kesalahan-Kesalahan Kecil 1955 yang memperuntukkan denda maksimum RM100 jika sabit kesalahan.

Bagi pertuduhan mendatangkan cedera tertuduh didenda RM2,000 manakala bagi pertuduhan menyebut perkataan kurang sopan tertuduh didenda RM100.

Sekiranya tertuduh gagal membayar jumlah denda RM2,000 itu, dia boleh dipenjara selama tiga bulan sementara jika tertuduh gagal membayar denda RM100 dia boleh dipenjara sehari. Tertuduh membayar denda berkenaan.

Sejurus selepas mengenakan hukuman itu terhadap tertuduh, Majistret Muhammad Noor Firdaus sempat mengingatkan tertuduh yang berada dikandang dan orang awam yang berada di galeri dengan memetik sepotong ayat hadis.

“Seorang Muslim (yang sempurna Islamnya) ialah (apabila) seseorang Muslimin (yang lain) selamat daripada (keburukan) lidahnya dan tangannya.

“Mahkamah dimaklumkan tertuduh menuntut di sebuah sekolah pondok, mungkin ini adalah masa yang tepat untuk saya mengingatkan diri sendiri dan semua tentang apa yang telah ditinggalkan kepada kita,” kata Majistret itu.

Terdahulu dalam penghakimannya, Majistret Muhammad Firdaus berkata hukuman yang dijatuhkan selepas mahkamah mengambil kira fakta kejadian dan kecederaan yang dialami mangsa.

“Meskipun perbuatan (mendatangkan cedera) tersebut hanya melibatkan beberapa pergerakan kecil jari, namun telah mendatangkan rasa sakit kepada saksi mangsa (Syed Saddiq) dalam kes tersebut. Bagi pertuduhan percakapan kurang sopan perbuatan itu membawa “breach of peace” (menganggu gugat keamanan),” kata Majistret itu.

Semasa rayuan terhadap hukuman, peguam Nik Saiful Adli Burhan mewakili Wan Muhammad Azri memohon anak guamnya dikenakan hukuman berbentuk denda yang paling rendah atas alasan tertuduh kini hanya peniaga dan pendapatannya tidak menentu.

Timbalan Pendakwa Raya Norfarhanim Abdul Halim memohon hukuman sewajarnya bagi memberi pengajaran kepada tertuduh dan masyarakat.

“Mahkamah perlu mengambil kira tertuduh merupakan “public figure” (orang yang dikenali masyarakat) dan sepatutnya memberi contoh baik kepada umum,” kata Norfarhanim.

Dalam perbicaraan yang berlangsung sejak Februari lalu, seramai 11 saksi pendakwaan telah dipanggil memberi keterangan termasuk Syed Saddiq manakala enam saksi pembelaan termasuk Papagomo dipanggil memberi keterangan.

Pada 16 Februari 2019, bekas Menteri Belia dan Sukan itu membuat laporan mendakwa dicekak dalam satu insiden sebaik selesai proses penamaan calon di Dewan Sri Cempaka, Majlis Perbandaran Kajang (MPKj).

Pada 21 Februari tahun sama iaitu sehari selepas dibebaskan dengan jaminan polis, Papagomo membuat satu laporan polis terhadap Syed Saddiq atas dakwaan membuat laporan palsu terhadap dirinya.

Laporan itu dibuat di Ibu Pejabat Polis Daerah (IPD) Kajang, dengan menyifatkan insiden kononnya beliau menyerang Syed Saddiq selepas penamaan calon itu sebagai perselisihan faham. – Kosmo

Authors

Media Variasi

View all posts

Diyana Rahip

View all posts

View all posts

View all posts


Kedai makan, minum ‘tak cukup tangan’, pengunjung datang sempena promosi PRU15

SERI KEMBANGAN: Sempena hari pengundian Pilihan Raya Umum ke-15 (PRU15), banyak kedai makanan dan minuman yang menawarkan promosi menarik kepada pengundi.

Perkara itu bukan sahaja memeriahkan suasana PRU15 malah, secara tidak langsung membuatkan rakyat lebih prihatin untuk tampil menunaikan kewajiban selaku anak Malaysia.

Tinjauan wartawan MEDIA VARIASI di sebuah kompleks pusat beli-belah sekitar Seri Kembangan mendapati, rata-rata kedai makanan dan minuman dipenuhi dengan kehadiran orang ramai.

Majoriti daripada pengunjung dilihat mempunyai tanda biru di jari telunjuk sebagai bukti mereka sudah membuang undi.

Permintaan yang tinggi daripada pengunjung secara tidak langsung membuatkan urusan sebilangan kedai makan dalam menyediakan makanan mengambil masa yang lama.

Seorang pengunjung, Suhaila Razali, 32, menyatakan dia terpaksa menunggu hampir satu jam untuk mendapatkan makanan yang sudah dipesan.

“Saya datang sini sebab hari inikan banyak kedai buat promosi. So, alang-alang dah pergi mengundi why not kita nikmati tawaran yang diberi.

“Tapi itulah, ramai sangat orang sampai beratur nak order pun ambil masa.

“Ini saya pesan makanan, dah dekat satu jam pun still tak dapat lagi,” katanya kepada MEDIA VARIASI.

Seorang lagi pengunjung, Haikal Nasri, 25, menyatakan sejurus selesai mengundi bagi kerusi Parlimen Puchong, dia langsung berkunjung di pusat beli-belah.

“Hari ini banyak kedai buat promosi menarik, so saya dengan kawan-kawan taknak lepaskan peluang untuk claim benda yang murah-murah.

“Macam kat Tealive tadi, beratur punyalah panjang sebab ada promosi dua air RM15.

“Boleh ja beli waktu hari lain walau takda promo tapi memandangkan hari ini hari mengundi, kita pun nak la memeriahkan suasana,” ujarnya.

Dalam pada itu, sebilangan kedai makan terpaksa memaklumkan kepada pelanggan yang baru hadir bahawa tempoh penyediaan makanan akan mengambil masa yang lama.

Tindakan itu bagi memastikan pelanggan membuatkan keputusan sama ada ingin meneruskan niat untuk makan di kedai tersebut atau sebaliknya.

Untuk rekod, pelbagai aneka promosi yang ditawarkan oleh beberapa kedai makanan dan minuman seperti syarikat McDonald, Tealive, ChatTime, Burger King, MarryBrown dan banyak lagi.

Author

Diyana Rahip

View all posts

View all posts


Rina Harun digesa campur tangan isu pemulihan cara penderaan

PETALING JAYA: Sekretariat Gabungan NGO Selangor menuntut Menteri Pembangunan Wanita, Keluarga, dan Masyarakat, Datuk Seri Rina Harun cakna isu pendedahan bekas penghuni madrasah yang didakwa didera ala militan.

Pengerusinya, Datuk Nazilah Idris berkata, kerajaan khususnya kementerian berkenaan (KPWKM) sepatutnya mengambil perhatian tentang isu yang didedahkan kerana menyifatkan pemulihan cara penderaan perkara serius.

“Saya difahamkan, berlaku kematian. Kalau berlaku kematian, pihak madrasah tidak bertanggungjawab, dia suruh mak ayah reda.”

“Jadi, boleh ke bukan dalam jagaan kita yang kita serah pada madrasah? Kita tak boleh reda benda ini.

“Kerajaan, kementerian berkaitan bertanggungjawab, kena ambil perkara ini. Saya mohon YB Rina Harun ambil isu ini, sebagai kes serius, sebab ia boleh berlaku di tempat lain, kepada orang lain,” katanya.

Beliau berkata demikian pada sidang media pendedahan ibu dan pelajar yang didera ala ‘militan’, di sini.

Pada sidang media itu, ibu berkenaan turut menayangkan rakaman video kejadian ‘rusuhan’ di madrasah berkenaan ketika usaha beliau menyelamatkan anaknya dari premis berkenaan pada Ogos lalu.

Tambah Nazilah, kes sebegini bukan pertama malah sudah berulang kali berlaku dalam negara, sebaiknya sudah tiba masanya kerajaan mengambil serius hal itu.

MEDIA VARIASI sebelum ini melaporkan pendedahan pelajar mendakwa didera ala militan ketika mengikuti ‘rawatan pemulihan’ di madrasah di Shah Alam.

Susulan itu, Madrasah Darussolihin, Jalan Kebun Shah Alam yang didakwa terbabit isu dera ala ‘militan’ mengesahkan merekalah yang dimaksudkan pengadu, dan mengakui tidak mendapat kelulusan mana-mana pihak sejak 20 tahun lalu.

Ketua Polis Daerah Shah Alam, Asisten Komisioner Mohd Iqbal Ibrahim turut mengesahkan telah membuka kertas siasatan mengikut Seksyen 323 Kanun Keseksaan dan ia masih berjalan.

Pengerusi Suruhanjaya Hak Asasi Manusia Malaysia (SUHAKAM), Prof Datuk Dr Rahmat Mohamad menjalankan siasatan dakwaan isu pelanggaran hak asasi manusia di madrasah berkaitan, bagi menjalankan fungsi statutorinya di bawah Seksyen 4 dan 12 Akta SUHAKAM 1999.

Pada Isnin, Menteri di Jabatan Perdana Menteri (Hal Ehwal Agama), Datuk Idris Ahmad, memaklumkan kes madrasah yang didakwa dera pelajar ala militan telah dibawa kepada pihak polis.

Ketua Pengarah AADK, Sutekno Ahmad Belon menafikan dakwaan agensi berkenaan terlibat kerjasama dengan madrasah berkaitan.

Author

Tun Puteh Wanti

View all posts

View all posts


Lawatan kerja tiada kaitan dengan PRK – Dr. Zaliha

BENTONG: Menteri Kesihatan, Dr. Zaliha Mustafa menafikan lawatannya ke Chemomoi di Pelangai, dekat sini mempunyai kaitan dengan Pilihan Raya Kecil (PRK) Dewan Undangan Negeri (DUN) Pelangai.

Beliau berkata, kehadirannya di klinik kesihatan di daerah ini, hari ini, adalah atas kapasitinya sebagai seorang menteri bagi melihat keperluan dan kemudahan fasiliti kesihatan kerajaan yang berada di Pelangai.

“Tiada (kaitan pilihan raya), memang saya turun untuk apa-apa program untuk turun dan melihat sendiri fasiliti-fasiliti kerajaan.

“Saya datang memang tugas, saya datang dan selepas habis baru buat kerja lain, politik dan sebagainya,” katanya dalam sidang akhbar selepas melakukan tinjauan di Klinik Kesihatan Chemomoi, di sini hari ini.

Semalam, Perikatan Nasional (PN) menggesa Suruhanjaya Pilihan Raya (SPR) memantau parti politik yang menyalahgunakan jentera dan aset kerajaan pada PRK DUN Pelangai.

Timbalan Presiden Pas, Datuk Seri Tuan Ibrahim Tuan Man berkata, SPR juga perlu memantau pengumuman dan pemberian insentif kepada kerajaan sama ada oleh kerajaan negeri mahupun Kerajaan Persekutuan kepada rakyat sepanjang kempen berlangsung.

Dalam pada itu, Dr. Zaliha memaklumkan, beliau melakukan lawatan ke Klinik Kesihatan Telemong dan Klinik Kesihatan Chemomoi bagi melihat sendiri kelewatan projek pembinaan membabitkan dua fasiliti kesihatan berkenaan.

Katanya, Pusat Hemodialisis Klinik Kesihatan Chemomoi dikenali antara projek sakit di bawah Kementerian Kesihatan dan sepatutnya siap pada September lalu.

“Pembinaan sekitar 50 peratus, insya-Allah kita akan buat tender semula dan harap sekurang-kurangnya tahun depan siap pembinaan Pusat Hemodialisis Klinik Kesihatan Chemomoi,” ujarnya. – Kosmo

Authors

Media Variasi

View all posts

Diyana Rahip

View all posts

View all posts

View all posts


Nothing Phone (2) masuk pasaran Malaysia mulai 15 Julai

CYBERJAYA: Telefon pintar Nothing Phone (2) akan mula memasuki pasaran global termasuk di Malaysia mulai 15 Julai ini.

Menerusi maklumat di laman sesawang Nothing Drops, telefon pintar keluaran baharu syarikat itu boleh didapati di Tingkat 3, South Court, Mid Valley Megamall bermula pukul 11 pagi.

Dari segi spesifikasi, peranti ini menggunakan cip Snapdragon 8+ Gen dan sistem lampu notifikasi Glyph baharu serta menawarkan rekaan yang melengkung.

Malah, peranti yang tampak premium ini tampil dengan kabel pengecas USB-C separa lutsinar dengan dua pilihan warna iaitu kelabu dan putih.

Bagi pengguna di Malaysia, peranti keluaran Nothing ini juga boleh dimiliki menerusi penggunaan akaun pasc bayar YES Infinite+ secara kontrak.

Buat masa ini harga jualan Nothing Phone (2) untuk pasaran Malaysia masih belum diumumkan namun dijangka harganya lebih tinggi berbanding Nothing Phone (1) atas faktor penambahbaikan cip dan kualiti peranti berkenaan.

Author

Diyana Rahip

View all posts

View all posts


Perak mahu jadikan Julea Qiestyna ikon pengajian tinggi – Exco

SERI ISKANDAR: Kerajaan negeri bercadang menjadikan penuntut Fakulti Perakaunan Universiti Teknologi Mara (UiTM) Cawangan Perak, Julea Qiestyna Abu Zar, 19, sebagai Ikon Pengajian Tinggi bagi membakar semangat golongan muda untuk terus berusaha mencipta kejayaan.

Pengerusi Jawatankuasa Pendidikan, Pengajian Tinggi, Belia dan Sukan Perak, Khairudin Abu Hanipah berkata, kejayaan Julea Qiestyna melakar sejarah memperoleh markah tertinggi di Malaysia dan kedua tertinggi di dunia bagi peperiksaan Recording Financial Transactions (FA1) harus menjadi inspirasi kepada pelajar lain.

“Kejayaan beliau (Julea Qiestyna) harus dicontohi golongan muda terutama semangatnya yang tidak mudah mengalah ketika mahu mencapai matlamat dan inilah yang dilakukan beliau.

“Kerajaan negeri berbangga dengan pencapaian beliau dan UiTM khususnya kerana dapat melahirkan pelajar yang bakal menjadi akauntan masa depan malah kejayaan ini perlu diraikan bersama,” katanya pada sidang media selepas mengadakan perjumpaan dengan Julea Qiestyna di sini hari ini.

Hadir sama Rektor UiTM Cawangan Perak Prof Madya Dr Nur Hisham Ibrahim.

Timbalan Perdana Menteri, Datuk Seri Dr Ahmad Zahid Hamidi sebelum ini turut menzahirkan ucapan tahniah kepada dua pelajar tajaan MARA, Julea Qiestyna dan Danish Zafran Bazam, kerana berjaya meraih pencapaian terbaik dalam peperiksaan Persatuan Akauntan Bertauliah Berkanun (ACCA).

Anak sulung daripada empat beradik itu turut bercita-cita untuk menjadi seorang akauntan apabila tamat pengajiannya kelak dan menjadikan ibunya yang juga seorang akauntan sebagai sumber inspirasi.

“Ibu saya tidak pernah menyuruh saya menjadi akauntan. Ketika di sekolah menengah, saya pelajar aliran sains tulen, namun saya meminati matematik maka saya lanjutkan pengajian dalam bidang perakaunan.

“Memang ada cabaran belajar dalam perakaunan ini namun apa yang penting adalah sesi pembelajaran dalam kelas kemudian membuat ulang kaji, latihan dan sering bertanya,” katanya. – BERNAMA


Sarawak mahu semarakkan sukan silat di peringkat global

KUCHING: Sarawak mahu membantu dalam menyemarakkan sukan silat ke peringkat global dan melahirkan atlet antarabangsa dalam acara sukan itu.

Premier Sarawak, Tan Sri Abang Johari Tun Openg berkata, oleh itu Sarawak akan bekerjasama dengan persatuan-persatuan serta perguruan silat untuk mengangkat martabat seni silat ke satu tahap yang lebih tinggi.

“Saya bangga mengatakan bahawa silat bukan lagi sukan orang kampung. Kini sukan silat bukan sahaja berkembang di negara Asia Tenggara malah di peringkat antarabangsa termasuk Eropah dan Amerika Syarikat.

“Silat, sukan seni mempertahankan diri sama seperti taekwando dan wushu. Marilah kita bersama-sama menumpukan perhatian kepada sukan yang bukan sahaja baik kepada ketahanan badan malah untuk memperkasakan budaya serta warisan seni kita,” katanya pada majlis perasmian Kejuaraan Silat Premier Antarabangsa Sarawak 2023 di Stadium Perpaduan di sini, malam tadi.

Turut hadir Menteri Belia, Sukan dan Pembangunan  Usahawan Sarawak, Datuk Seri Abdul Karim Rahman Hamzah; Timbalan Presiden Rumpun Silat Sarawak (RSS), Datuk Mohamad Yusnar Matalie dan Presiden Persekutuan Pencak  Silat Kebangsaan Malaysia (Pesaka), Datuk Megat Zulkarnian Omardin.

Buat julung kalinya, penganjuran sukan silat ini menghimpunkan seramai 500 pesilat dari 21 kontinjen termasuk dari Amerika Syarikat, Belanda, Filipina, Indonesia dan Kyrgystan.

Peserta akan berentap bagi merebut ganjaran US$20,000 serta tali pinggang Kejuaraan Silat Premier Antarabangsa  Sarawak 2023. – BERNAMA


Pelancong China mampu tingkatkan nilai ringgit – Ahmad Maslan

PORT DICKSON: Peningkatan kemasukan pelancong luar ke negara ini diyakini dapat mengukuhkan nilai mata wang ringgit yang kini agak rendah berbanding dolar AS.

Timbalan Menteri Kewangan, Datuk Seri Ahmad Maslan berkata, ketika ini lebih 200 juta pelancong dari negara China sedang merangka perjalanan mereka ke pelbagai negara.

“Kita harap mereka memilih Malaysia sebagai salah satu destinasi popular selain Thailand, Singapura dan Indonesia. Kita inginkan pelancong yang ramai kerana ia memberi pendapatan kepada negara termasuklah rakyat yang terlibat dalam sektor pelancongan, hotel, makanan dan minuman serta segala yang berkaitan dengannya.

“Pada masa sama permintaan terhadap ringgit akan menjadi lebih tinggi apabila pelancong ramai datang dan ia memperbaiki prestasi ringgit dibanding dengan dolar AS,” katanya kepada pemberita selepas melakukan lawatan kerja di Jeti Penumpang Port Dickson, di sini pada Selasa.

Dalam pada itu, beliau turut menyarankan Jabatan Kastam Diraja Malaysia (JKDM) menyegerakan proses membantu menyaring barangan penumpang yang tiba di jeti atau lapangan terbang bagi merancakkan lagi sektor ekonomi pelancongan di negara ini.

“Dari segi kecekapan agensi kita, mereka perlu segera menyelesaikan barisan yang panjang di muka hadapan (pintu masuk), saya kira boleh diperbaiki kerana hal lambat di lapangan terbang dan di jeti ini perkara yang berulang.

“Saya kira pada saat kita memerlukan pelancong yang ramai datang ke negara ini, salah satu agensi penting yang melakukan perkara itu adalah Kastam bagi menguruskan ketibaan pelancong dari luar.

“Namun begitu, saya lihat ada penambahbaikan dilakukan antaranya, Kastam menggunakan pendekatan mengumpul barangan dahulu untuk disaring di mesin pengimbas sementara penumpang lain berbaris menunggu giliran di kaunter, ia satu kaedah boleh percepatkan proses barisan,” katanya seperti dilapor Sinar Harian.

Beliau berkata, walaupun pelancong perlu mengikut prosedur tetapi diharapkan tiada halangan teknikal yang menyebabkan mereka terpaksa berbaris panjang sehinggakan mereka mencari negara lain yang lebih cekap.

Sementara itu dalam perkembangan lain, Ahmad berkata, bahagian Penguatkuasaan Kastam Negeri Sembilan merekodkan kutipan rampasan serta tangkapan lebih RM800,000 bagi tempoh enam bulan ini.

Katanya, kutipan cukai yang sepatutnya dikutip adalah RM1.04 juta yang melibatkan barangan seperti rokok, minuman keras dan kenderaan.

Authors

Media Variasi

View all posts

Diyana Rahip

View all posts

View all posts

View all posts


Keluar fatwa haram, Bukit Aman akan panggil Muhyiddin

CYBERJAYA: Selepas menerima pelbagai kecaman berhubung kenyataan fatwa haram mengundi calon Pakatan Harapan (PH) baru-baru ini, Tan Sri Muhyiddin Yassin akan dipanggil pihak polis untuk diambil keterangan tidak lama lagi.

Ketua Polis Negara, Tan Sri Razarudin Husain berkata, siasatan terhadap Pengerusi Perikatan Nasional (PN) itu sedang dijalankan Unit Siasatan Jenayah Terkelas (USJT) Jabatan Siasatan Jenayah Bukit Aman.

Beliau berkata, polis menerima satu laporan terhadap kenyataan Muhyiddin itu yang dibuat di ibu negara pada Ahad.

“Ya kita ada terima satu laporan polis dan kita sudah buat siasatan.

“Kita akan panggil beliau (Muhyiddin) dalam masa terdekat,” katanya seperti dilapor Berita Harian.

Razaruddin berkata, siasatan terhadap Muhyiddin dijalankan mengikut Seksyen 505(b) Kanun Keseksaan iaitu mengeluarkan kenyataan yang menyebabkan ketakutan dan kegentaran awam.

Katanya, siasatan turut dijalankan mengikut Seksyen 233 Akta Komunikasi dan Multimedia (AKM) 1998.

Terdahulu, Muhyiddin dilapor mengeluarkan ‘fatwa’ haram mengundi calon PH, Suhaizan Kayat.

Bekas Perdana Menteri itu berkata, ia sebagai bantahan dan kemarahan pengundi di Parlimen Pulai, berikutan kerajaan Perpaduan tidak membantu rakyat dalam kesusahan.

“Jangan bagi satu undi pun pada pihak Suhaizan Kayat (calon PH di Parlimen Pulai), bekas Speaker (DUN Johor). Jangan bagi satu undi pun.

“Saya bagi hukum haram. Ada yang esok mencabar saya ini, ikut fatwa mana. Namun tak boleh (undi) kerana situasi yang sudah berlaku sekarang, sudah sembilan bulan berlalu ujian (bagi rakyat) macam soal kenaikan harga barang,” katanya.

Susulan itu, Pengerusi Barisan Nasional (BN), Datuk Seri Dr Ahmad Zahid Hamidi menyelar kenyataan yang dibuat Muhyiddin dan menyifatkan fatwa politik dikeluarkan bekas Perdana Menteri itu semata-mata untuk kepentingan politik

“Ada seorang yang bukan ulama telah mula keluarkan fatwa politik kononnya undi Suhaizan Kayat haram.

“Saya hendak tanya dengan orang itu (Muhyiddin) ayat Al-Quran dari mana? Hadis dari mana? Qias dari mana? Pandangan ijmak ulama dari mana?

“Ketika beliau (Muhyiddin) menjadi sebahagian daripada PH 1.0 dulu, semuanya halal. Apabila tidak sealiran dengan PH, keluarlah fatwa yang pelbagai,” katanya.

Author

Fazleen Safina Abd Jamil

View all posts

View all posts


Selesai isu kemiskinan pendidikan sebelum fokus kualiti, kata Anuar Ahmad

CYBERJAYA: Kerajaan disaran untuk menyelesaikan isu kemiskinan pendidikan terlebih dahulu sebelum memfokuskan pendidikan berkualiti, kata Dr Anuar Ahmad.

Pakar pendidikan, Dr Anuar Ahmad membangkitkan perkara tersebut apabila mendapati masih ramai murid-murid yang tercicir dalam pendidikan, seterusnya menyebabkan mereka bakal berdepan masalah untuk meningkatkan pendapatan dan kualiti hidup.

Anuar berkata, keciciran pendidikan itu termasuk murid tidak mendapat akses dalam bidang itu, tidak dapat menamatkan zaman persekolahan, belajar di dalam kelas yang mempunyai terlalu ramai murid, tidak dinilai secara baik serta ada sekolah yang tidak memiliki bilangan guru yang cukup.

“Sebab itu apabila kita kerap bercakap mengenai pendidikan berkualiti, guru berkualiti, silibus berkualiti, infrastruktur bertaraf dunia, kadang-kadang bunyinya sedap tapi sebenarnya kita masih dalam kelompok atau ruang berhadapan dengan isu kemiskinan pendidikan.

“Fokus kita bukan mengenai kualiti pendidikan tetapi akses pendidikan. Jika akses pendidikan telah selesai dan semua murid telah dapat apa yang mereka patut peroleh barulah kita bercakap tentang kualiti pendidikan.

“Jika tidak, jurang pendidikan semakin merebak antara satu kumpulan murid dengan satu kumpulan murid yang lain,” katanya menerusi hantaran video di laman Facebook.

Mengimbau kembali Laporan Keciciran atau Laporan Murad yang disediakan oleh Kementerian Pendidikan (KPM) pada 1972, Anuar berkata, ia membincangkan tentang keciciran pendidikan pada tahun 70an yang dilihat sebagai perkara serius.

Dalam laporan sama, katanya, semua masyarakat terutamanya kerajaan membuka mata selepas mendapati antara punca peristiwa berdarah pada 13 Mei 1969 adalah wujud jurang ekonomi antara kaum, sehingga menimbulkan rasa tidak puas hati.

Tambahnya, antara sebab ada kaum atau kumpulan dalam masyarakat mempunyai pendapatan rendah adalah disebabkan mereka tidak mendapat pendidikan yang lengkap dan sempurna, manakala sebahagian besar daripadanya keciciran pendidikan atau langsung tidak bersekolah.

“Jadi, mereka didapati tidak mempunyai pendapatan yang baik sehingga mereka ketinggalan dalam ekonomi yang berpunca daripada keciciran pendidikan.

“Dan kita harus mempelajari sejarah bagaimana kepimpinan KPM pada waktu itu cuba menyelesaikan isu keciciran dan sebahagian besarnya adalah isu hampir sama berlaku pada hari ini,” jelasnya.

Author

View all posts


KPM teliti isu SJKT kawasan pendalaman kurang murid

IPOH: Kementerian Pendidikan (KPM) akan berbincang dengan Jabatan Pendidikan Negeri (JPN) bagi meneliti isu Sekolah Jenis Kebangsaan Tamil (SJKT) di kawasan pedalaman negara ini yang mempunyai bilangan murid sikit.

Timbalan Menteri Pendidikan, Lim Hui Ying berkata, kementerian sedang mencari kaedah jangka masa panjang bagi menyelesaikan isu berkenaan agar sekolah Tamil di kawasan pedalaman dapat terus beroperasi.

“Ada beberapa sekolah yang kurang murid terutama di (kawasan) perladangan dan Felda. Ini kita akan teliti satu demi satu,” katanya selepas merasmikan Sekolah Jenis Kebangsaan Tamil (SJKT) Gunung Rapat di sini hari ini.

Turut hadir, Timbalan Menteri Pembangunan Usahawan dan Koperasi Saraswathy Kandasamy dan Ahli Dewan Undangan Negeri (DUN) M.Thulsi Thivani.

Difahamkan sebanyak 367 SJKT di negara ini mempunyai bilangan murid kurang daripada 150 orang pada satu-satu masa.

Mengenai projek pemulihan dan penyelenggaraan sekolah dikategorikan sebagai projek ‘sakit’, Lim berkata terdapat beberapa punca mengakibatkan kelewatan persiapan termasuk kenaikan kos bahan mentah dan masalah pekerja kontraktor binaan.

Bagaimanapun, beliau berkata, KPM terus memberi perhatian serius agar projek menaik taraf atau memindahkan ke bangunan sekolah baharu yang telah diluluskan kerajaan akan disegerakan.

“Setiap negeri, ada projek-projek sekolah sakit tersendiri, ini kita tidak menafikan. Banyak lagi projek masih dalam perancangan,” katanya.

Sementara itu, SJKT Gunung Rapat yang dibina pada 1954 dan terletak di kawasan padat di tengah-tengah pekan Gunung Rapat, hari ini mendapat tapak dan bangunan baharu selepas 10 tahun. – BERNAMA


MARA Liner catat untung RM19.93 juta – Laporan Ketua Audit Negara

KUALA LUMPUR: MARA Liner berjaya mencatat keuntungan sebanyak RM19.93 juta meskipun menanggung kerugian daripada perkhidmatan bas berhenti-henti dan bas ekspres, demikian menurut Laporan Ketua Audit Negara (LKAN) Tahun 2021 Siri 2.

Menurut laporan itu, hasil keuntungan tersebut adalah melalui perkhidmatan myBAS dan aktiviti lain manakala bagi perkhidmatan bas berhenti-henti dan bas ekspres telah mengalami kerugian.

“Secara umumnya, keuntungan dijana berjumlah RM19.93 juta telah digunakan bagi menampung kerugian operasi perkhidmatan bas berhenti-henti dan bas ekspres berjumlah RM15.92 juta,” menurut laporan itu.

Menurut LKAN, meskipun kedua-dua perkhidmatan berkenaan mengalami kerugian, MARA Liner masih meneruskan tanggungjawab khidmat sosialnya untuk menyediakan pengangkutan awam di luar bandar selaras dengan dasar negara.

Dalam masa sama,  MARA Liner turut mampu mencatatkan keuntungan dan membayar dividen berjumlah RM122,481 dan RM41,937 kepada MARA dan MARA Corporation bagi tahun kewangan 2020 dan 2021 kerana kedudukan kewangan syarikat berkenaan yang stabil.

“Kedudukan kewangan MARA Liner adalah stabil kerana MARA Liner mencatatkan keuntungan sebelum cukai dan zakat bagi tempoh tahun kewangan 2019, 2020 dan 2021 serta keuntungan terkumpul setakat 31 Disember 2021 berjumlah RM7.42 juta,” menurut laporan itu.

Dalam masa sama,  MARA Liner yang melaksanakan 103 laluan sosial perkhidmatan bas yang meliputi sembilan negeri di Semenanjung Malaysia iaitu Pahang, Kedah, Melaka, Perak, Johor, Terengganu, Selangor, Kelantan dan Perlis telah mencapai objektif pengkorporatannya.

Pencapaian tersebut merupakan hasil perkhidmatan bas berhenti-henti bagi 89 laluan sosial di kawasan luar bandar dan perkhidmatan myBAS bagi 14 laluan sosial.

Selain itu, LKAN memaklumkan  bilangan pemandu bas berhenti-henti tidak mencukupi bagi tempoh Julai 2019 hingga Julai 2022.

“Secara purata bulanan, antara 12 hingga 31 jawatan pemandu bas belum diisi,” menurut laporan itu.

Sehubungan itu, Audit mengesyorkan agar pihak MARA Liner memastikan tahap perkhidmatan minimum myBAS dipatuhi untuk mengelakkan penalti yang dikenakan.

MARA Liner disyorkan untuk menggiatkan tindakan mengambil dan mengekalkan pemandu bas supaya operasi perkhidmatan bas tidak terganggu. – BERNAMA


Pearly Tan pecah rekod dunia pukulan terpantas 438 km/j

PETALING JAYA: Pemain badminton beregu wanita negara, Pearly Tan berjaya memecahkan rekod dunia untuk pukulan badminton terpantas apabila mencatatkan kelajuan luar biasa 438 kilometer sejam (km/j).

Menerusi satu pengumuman dari pihak Yonex hari ini, kejayaan tersebut meletakkan pemain kebangsaan itu sebagai pemegang gelaran Rekod Dunia Guinness wanita pertama dalam kategori tersebut.

Selain Pearly, pemain badminton lelaki India, Smash Rankireddy turut berjaya memecahkan rekod dunia untuk hit badminton terpantas apabila mencatatkan kelajuan 565 km/j memecahkan rekod sebelum ini yang dicatat pada Mei 2013 dengan kelajuan 493 km/j.

“Kedua-dua rekod ini menunjukkan bahawa sukan badminton adalah sukan yang jauh lebih pantas daripada sukan-sukan lain seperti bola sepak atau perlumbaan kereta Formula Satu.

“Rekod dari kedua pemain antarabangsa itu telah dicatatkan pada 14 April lalu dan telah disahkan oleh panel rasmi Rekod Dunia Guinness berdasarkan hasil pengukuran kelajuan yang dicatatkan mereka berdua,” tulis pengumuman tersebut.

Rekod kelajuan yang dicatatkan oleh Pearly diperolehi di sebuah gimnasium Yonex Co., Ltd. Tokyo Factory di Soka, Saitama, Jepun pada 14 April 2023.

Manakala rekod yang dicatatkan Rankireddy adalah di gimnasium Yonex Co., Ltd. Tokyo Factory di Soka, Saitama, Jepun juga pada 14 April 2023.

Author

Media Variasi

View all posts

View all posts


Enam aduan kes buli di KKM diterima menerusi sistem MyHelp@KKM

PUTRAJAYA: Sebanyak enam aduan kes buli melibatkan warga kerja Kementerian Kesihatan (KKM) diterima setakat hari ini menerusi sistem aduan MyHELP@KKM yang mula beroperasi pada Sabtu lepas, kata Menteri Kesihatan, Khairy Jamaluddin.

Dalam sidang media selepas menghadiri perhimpunan bulanan KKM di sini hari ini, Khairy berkata setiap aduan kes buli yang diterima melalui sistem itu akan melalui proses siasatan yang telus dan berintegriti oleh Unit Integriti KKM.

MyHELP@KKM adalah satu sistem pelaporan aduan berkenaan buli di tempat kerja khusus untuk warga kerja KKM.

“Walaupun hanya empat hari dibuka, sistem ini telah terima enam aduan dan ini menunjukkan ada yang berani guna sistem ini. Tidak perlu takut kerana setiap identiti akan dirahsiakan dan siasatan mendalam akan dilakukan,” katanya.

Pasukan Petugas Khas Bagi Penambahbaikan Budaya Kerja Perkhidmatan Kesihatan (HWCITF) pada 17 Ogos lepas mengesahkan terdapat isu buli dan kelesuan serta budaya kerja kurang sihat di KKM.

Pada 22 September lepas, Khairy memaklumkan bahawa HWCITF mengesyorkan penggunaan sistem aduan MyHELP@KKM yang boleh diakses mulai Sabtu lepas (1 Okt) bagi menangani kes buli di KKM.

Menurutnya, sistem aduan itu akan memudahkan pegawai membuat aduan kes buli secara langsung dan tindakan susulan dapat diambil segera menerusi tatacara yang telus serta menjaga kerahsiaan pelapor. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Tiga lelaki ditahan bersama 105kg daun ketum

BALIK PULAU: Polis menahan tiga lelaki dan merampas 105 kilogram (kg) daun ketum dalam serbuan di sebuah rumah di Jalan Permatang Damar Laut, Bayan Lepas di sini semalam.

Ibu Pejabat Polis Daerah Barat Daya dalam kenyataan hari ini berkata, bertindak hasil maklumat serta risikan, polis menyerbu rumah itu dan menahan tiga lelaki berusia 22 hingga 26 tahun yang menjadikan bahagian belakang rumah berkenaan sebagai tempat memproses air ketum.

“Selain 105 kg daun ketum, polis turut merampas ratusan bungkusan air ketum yang telah siap diproses iaitu 1,545 liter, peralatan memasak, tong gas dan pelbagai lagi yang kesemuanya bernilai RM16,500,” menurut kenyataan itu.

Menurutnya kegiatan itu dijalankan sejak beberapa bulan lepas, dan tiga penganggur itu kini direman empat hari bagi membantu siasatan mengikut Seksyen 30(3) Akta Racun 1952.

Sementara itu dalam kes berasingan, menurut kenyataan itu polis menahan seorang lelaki berusia 27 tahun dan wanita warga emas berumur 61 tahun kerana disyaki menjadi “keldai akaun” sindiket penipuan, dalam serbuan di Perak, Khamis lepas.

Siasatan awal mendapati mereka terlibat dengan sindiket dalam urusan tawaran pelaburan yang menjanjikan pulangan keuntungan di samping menyamar sebagai pihak Lembaga Hasil Dalam Negeri serta polis.

“Jumlah kerugian yang dialami oleh mangsa ialah RM8,010 sehingga RM19,200,” menurut kenyataan itu, dan mereka kini direman empat hari, disiasat mengikut Seksyen 420 Kanun keseksaan. – BERNAMA


Bila telur jadi buruan di Labuan

LABUAN: Telur kini menjadi antara barang buruan dalam kalangan pembeli di pulau bebas cukai ini kerana kesukaran mendapatkan bahan mentah ini biarpun selepas ketiadaan sekatan pergerakan akibat COVID-19.

Kebimbangan mengenai kekurangan bekalan telur di seluruh negara dibangkitkan selepas jumlah pembelian bagi pembeli dihadkan oleh peniaga  dan gambar rak kosong di pasar raya besar dan  pasar raya tersebar di sini.

Walaupun banyak kedai sudah pulih daripada kesan pandemik dan mampu memastikan barangan memenuhi rak, telur masih sukar ditemukan kerana peniaga bergelut untuk memenuhi permintaan.

Timbalan Pengarah Jabatan Perkhidmatan Veterinar Labuan, Dr Larry David berkata, kekurangan bekalan itu berikutan eksport telur dari Sabah yang terhad ke pulau ini dan kerana peningkatan dalam permintaan.

“Kami telah meminta bekalan satu juta telur sebulan dan diluluskan oleh Jabatan Perkhidmatan Veterinar Sabah November tahun lepas tetapi untuk rekod kami hanya menerima 750,000 telur daripada pembekal.

“Sebelum ini Labuan menerima dua juta telur setiap bulan dan satu juta itu sebenarnya masih tidak mencukupi untuk menampung permintaan yang meningkat di sini,” katanya kepada Bernama ketika dihubungi di sini hari ini.

Pengurus Bataras Sdn Bhd, Elfriene Aguinaldo berkata, mereka menerima dua kali penghantaran berjumlah 3,000 bekas setiap satu berisi 30 butir telur daripada pelbagai gred (A,B,C dan gred telur premium) setiap minggu.

“Daripada 3,000 itu sekurang-kurangnya 30 peratus akan disalurkan kepada cawangan kami di Kompleks Ujana Kewangan dan bakinya untuk mengisi rak kami untuk kedai kek yang merupakan pelanggan tetap dan pengguna yang datang terus.

Bekalan telur boleh bertahan dalam sehari setelah tiba, kami mengalami masalah bekalan bagi semua gred telur … kami sedang bekerja keras untuk mengatasinya dan memohon maaf di atas sebarang kesulitan,” katanya yang menguruskan pasar raya besar terbesar di Labuan itu.

Aguinaldo berkata harga satu bekas telur untuk Gred A ialah RM15.30 (RM14.70 sebelum ini), Gred B  RM15 (RM14.40 sebelum ini) dan RM14.70 (RM14.10 sebelum ini) bagi setiap bekas untuk Gred C, meningkat antara RM0.40 dan RM0.60.

“Melihat kepada kenaikan permintaan telur, kuota bekalan telur kepada Bataras seharusnya ditingkatkan,” kata beliau.

Pengarah Kementerian Perdagangan Dalam Negeri dan Hal Ehwal Pengguna (KPDNHEP) Labuan Junaidah Arbain berkata bekalan telur tidak berubah biarpun harga meningkat.

“Jumlah bekalan kekal stabil dalam beberapa bulan lepas di tengah-tengah sedikit kenaikan harga tetapi ia masih tidak melebihi harga siling,” katanya.

Beliau berkata terdapat aduan daripada orang ramai di atas harga telur yang tinggi tetapi hanya melibatkan gred premium yang bukan dalam kawalan KPDNHEP. – BERNAMA


Salah pilih lawan, lelaki Iban ‘knockdown’ pembuli warga asing

CYBERJAYA: Video tular memaparkan seorang warga asing ditinju oleh seorang lelaki berbangsa Iban di dalam gelanggang cetus kepuasan orang ramai.

Difahamkan, lelaki warga asing itu dipercayai telah membuli ramai pelajar oleh sebab itulah lelaki Iban itu telah mencabarnya berlawan tinju.

Menerusi video tular di Twitter, lelaki Iban telah berjaya menewaskan lawannya dengan hanya dua kali tumbukan.

Malah, lelaki Iban itu turut memberi peringatan untuk menjaga tingkah laku semasa berada di tempat awam.

Anang Ngachau "Anak Iban" Sarawak kick boxer in Sri Petaling, Kuala Lumpur, Malaysia. Sri Petaling  is where he is studying.

Another student bullied him on the streets and they organised a fight.

Iban boy is a gentleman and cool..just sent warning punches to this "asing bully"! pic.twitter.com/W8lEV6didA

— FunnyWorld1313 🎈🎈🎈🎈🎈🎈🎈🎈🎈🎈🎈🎈🎈 (@FunnyWorld1313) September 3, 2023

Rata-rata pengguna Twitter memuji lelaki Iban tersebut kerana berlawan dengan menggunakan  medium yang betul iaitu berlawan di dalam gelanggang.

“Nasib dia kira baik lagi fight pakai glove and shin guard. Kalau tak, memang barai muka tu,” komen netizen.

“Tengok tattoo je cukup, kau ingat orang Iban ni cecah tattoo sesuka hat macam korang? Setiap tattoo diorang ada maksud, lambang keberanian. Silap hari la cari pasal,” kongsi netizen.

“Semoga video ni sampai pada adik-adik yang acah nak jadi pembuli tu. ini baru cara betul nak fight, bukannya bawa geng ramai-ramai pukul satu budak,” luah netizen.

Author

Nurul Ain Japri

View all posts

View all posts


MOTAC cadang wajibkan syarikat pengendali umrah sediakan perjanjian dengan jemaah

KUALA LUMPUR: Kementerian Pelancongan, Seni dan Budaya (MOTAC) bercadang mewajibkan setiap syarikat pengendali umrah supaya menyediakan perjanjian dengan jemaah dalam usaha melindungi hak pengguna.

Menterinya, Datuk Seri Tiong King Sing berkata, perjanjian itu antara lain menyatakan terma dan syarat terpakai, jadual, pakej yang ditawarkan berserta peruntukan mengenai ganti rugi sekiranya terdapat salah laku oleh syarikat pengendali umrah atau jemaah.

“Ia adalah selaras dengan Peraturan 6(1A)(d) di bawah Akta Industri Pelancongan 1992 (Akta 482),” katanya menjawab soalan Hassan Abdul Karim (PH-Pasir Gudang) mengenai langkah diambil kerajaan untuk menangani isu kenaikan kos mengerjakan ibadah umrah di Arab Saudi, menerusi laman sesawang Parlimen hari ini.

Dalam pada itu, Tiong berkata, MOTAC melihat secara serius isu peningkatan harga kos umrah melibatkan kos penginapan, logistik dan tiket penerbangan dengan ia didakwa berlaku berikutan permintaan yang tinggi daripada jemaah seluruh dunia.

Beliau berkata pihaknya mengadakan mesyuarat bersama Kementerian Luar, Kementerian Pengangkutan, Jabatan Wakaf, Zakat dan Haji, Suruhanjaya Penerbangan Malaysia, Suruhanjaya Persaingan Malaysia, Malaysia Airlines Berhad dan AMAL by Malaysia Airlines pada 31 Januari lepas.

Mesyuarat itu turut dihadiri wakil persatuan pengendali umrah iaitu Persatuan Syarikat Pengendali Pelancongan Bumiputera Malaysia; Persatuan Ejen-ejen Pelancongan dan Pengembaraan Malaysia; dan Persatuan Agensi Pelancongan Umrah dan Haji.

“Berdasarkan mesyuarat tersebut MOTAC, Kementerian Pengangkutan dan AMAL by Malaysia Airlines akan mengadakan perbincangan lanjut untuk mengenal pasti strategi penyeragaman agihan jualan tiket penerbangan bagi meminimumkan kenaikan kos penerbangan umrah,” katanya.

Beliau berkata secara tidak langsung, ia akan memberi ruang kepada syarikat pengendali umrah mendapat harga tiket penerbangan yang lebih kompetitif untuk ditawarkan kepada jemaah umrah. – BERNAMA


Polis berjaya kesan individu terlibat video tular keluarkan kepala melalui ‘sunroof’ MPV

IPOH: Polis berjaya mengesan pemandu dan penumpang berhubung video tular dua kanak-kanak mengeluarkan kepalanya melalui bumbung matahari (sunroof) dalam media sosial, baru-baru ini.

Ketua Polis Daerah Ipoh, ACP Yahaya Hassan berkata, pihaknya mengesan dua rakaman video berdurasi 29 saat dan 9 saat berkenaan, yang dimuat naik di laman Facebook Malaysia Automotive Shitposting semalam.

Beliau berkata rakaman video itu, memaparkan pemandu MPV bersikap cuai terhadap keselamatan kanak-kanak, dengan membenarkan mereka mengeluarkan kepala melalui bumbung matahari kenderaan berkenaan, dalam kejadian yang berlaku di Jalan Sultan Idris Shah itu.

“Hasil siasatan awal juga mendapati, kejadian berlaku pada 1 Mac lalu sekitar jam 10.40 malam dan kes disiasat mengikut Seksyen 336, iaitu atas perbuatan cuai sehingga membahayakan nyawa atau keselamatan orang lain termasuk Seksyen 31 (1) (A) Akta Kanak-kanak 2001, kerana mendedahkan kanak-kanak dengan dengan cara yang mungkin akan menyebabkannya mengalami kecederaan fizikal,” katanya dalam kenyataan hari ini.

Yahaya berkata ketika kejadian, ibu kepada kanak-kanak berusia 16 dan 13 tahun berada dalam kenderaan, yang dipandu saudara mereka.

Beliau juga meminta pihak yang melakukan rakaman video itu, tampil ke hadapan membuat laporan polis untuk siasatan lanjut.

“Saya juga menasihatkan pengguna jalan raya supaya tidak melakukan tindakan membahayakan nyawa atau keselamatan orang lain,” katanya. – BERNAMA


Pejuang terima peletakan jawatan Tun Mahathir

CYBERJAYA: Parti Pejuang Tanah Air (Pejuang) menerima keputusan Tun Dr Mahathir Mohamad untuk melepaskan jawatannya sebagai Pengerusi parti tersebut.

Presidennya, Datuk Seri Muhkriz Mahathir berkata, seluruh anggota Majlis Eksekutif Pusat dan ahli parti serata negara menghargai jasa, pemikiran, tunjuk ajar dan kepimpinan yang dicurahkan Dr Mahathir sepanjang memegang jawatan Pengerusi.

“Penghargaan yang tidak terhingga kami ucapkan kepada Ayahanda Tun. Hanya Allah SWT sahaja yang boleh membalas jasa beliau kepada kami,” katanya dalam satu kenyataan, hari ini.

Pada masa sama, Mukhriz menyatakan bahawa Pejuang akan meneruskan perjuangan, legasi dan semangat Dr Mahathir demi agama, bangsa dan tanah air.

Jelasnya, parti itu akan berusaha memastikan daya pemikiran dan cara kepimpinan Dr Mahathir yang berteraskan prinsip dan nilai budaya murni diteladani generasi pewaris perjuangan beliau.

“Walaupun telah berundur sebagai Pengerusi, Tun kekal sebagai ahli Pejuang. Kami percaya Tun akan terus memberi pandangan membina dan kritis terhadap masa depan Malaysia sebagai seorang Negarawan unggul.

“Itulah yang diharapkan oleh semua penyokong Tun termasuk seluruh warga Pejuang selama ini,” ujarnya.

Author

Diyana Rahip

View all posts

View all posts


Ustaz Kazim tidak akan terima jemputan di Pulau Pinang

BAYAN LEPAS: “Kuliah ditangguhkan sebab saya tidak dibenarkan menyampai kuliah, jadi saya ambil keputusan bagi tidak lagi mengajar di Pulau Pinang bermula hari ini (semalam).”

Begitu kata Pendakwah Bebas, Datuk Mohd Kazim Elias di Masjid Al-Ittifaq Sungai Nibong Kecil, di sini, semalam, selepas menerima arahan tidak dibenarkan memberi kuliah di Pulau Pinang.

Ucapan berkenaan dipercayai dirakam jemaah menerusi video berdurasi 3.08 saat dan turut tular di media sosial sejak pagi tadi.

Menerusi video berkenaan, Mohd Kazim berkata, sebagai rakyat Malaysia yang patuh kepada arahan, beliau menerima keputusan berkenaan.

“Ini adalah pertemuan terakhir dengan tuan-tuan jadi saya datang ke sini bukan untuk beri kuliah, tetapi nak sampaikan ucapan terima kasih kepada pihak masjid kerana sudi menjemput saya menyampaikan kuliah.

“Begitu juga kepada semua (pengurusan) masjid dan surau yang jemput saya selama 33 tahun menyampaikan ceramah di Pulau Pinang sehinggalah pada bulan empat (April) lalu.

“Jadi, semua program bermula malam ini sehingga bila-bila, saya tidak lagi terima sebarang jemputan di Pulau Pinang kerana mematuhi arahan ini,” katanya menerusi video berkenaan, di sini, semalam.

Mohd Kazim berkata, beliau turut mengucapkan terima kasih kepada Majlis Agama Islam Negeri Pulau Pinang (MAINPP), Jabatan Hal Ehwal Agama Islam Pulau Pinang (JHEAIPP) dan Pejabat Mufti Pulau Pinang atas kerjasama sebelum ini.

“Insyaallah, mungkin kita dapat ikuti kuliah lagi dalam platform yang lain,” katanya lagi.

Sementara itu, Pengerusi Al-Ittifaq Sungai Nibong Kecil, Jaafar Talib mengesahkan video tular itu dan pihaknya akur dengan keputusan jabatan agama serta penceramah bebas berkenaan.

Jaafar mendakwa, Mohd Kazim terdahulu menerima arahan itu sebelum tampil ke masjid bagi memberi penjelasan berkenaan arahan terbabit.

“Ustaz sudah datang, tetapi tidak dibenar menyampaikan kuliah. Beliau sering dijemput ke masjid ini bagi pengajaran agama selain membeli kuliah dan ceramah.

“Pada mulanya, saya sangka arahan ini adalah bagi masjid ini sahaja, rupa-rupanya untuk seluruh Pulau Pinang. Beliau juga pernah tidak dibenar mengadakan kuliah atau ceramah di negeri ini pada April lalu,” katanya ketika dihubungi di sini, hari ini.

Sementara itu, BH sedang berusaha mendapatkan kenyataan daripada JHEAIPP dan MAINPP. – Berita Harian

Authors

Media Variasi

View all posts

Diyana Rahip

View all posts

View all posts

View all posts


BPN jalin kerjasama dengan kartel ayam turun harga

KUALA LUMPUR: Di kala kerajaan bertungkus lumus mahu hapuskan kartel, Parti Barisan Penyatuan Nasional (BPN) pula mengambil tindakan sebaliknya.

BPN berjaya mengadakan rundingan dengan kartel ayam terbesar di negara ini untuk memastikan harga ayam tidak dinaikkan.

Presiden BPN, Datuk Ibrahim Yahya berkata, pihak kartel ayam setuju untuk beri kerjasama iaitu menerusi satu peruntukan diberi kepada mereka.

“Kami borong semua ayam, edar semula kepada rakyat Malaysia khususnya untuk golongan B40 atau bawah untuk pastikan harga tidak melambung tinggi.

“Kartel hendak duit sahaja untuk mereka “rolling” perniagaan mereka yang dikuasai kaum tertentu sahaja, tetapi cara BPN bukan guna kaedah rasuah.

“Semua urusniaga berlaku ‘atas meja’ bukan ‘under table’. Ini formula untuk atasi isu kartel.

“Dana yang digunakan untuk memborong semua ayam ini adalah hasil perniagaan kami yang sudah bertapak lama di beberapa negara termasuk di Brazil dan Eropah,” katanya pada sidang media di Hotel Seri Pacific semalam.

BPN adalah parti politik terdiri daripada golongan ahli korporat dan pelabur-pelabur yang bimbang nasib rakyat jika ekonomi tidak dipulihkan.

Kebangkitan mereka bukan untuk merebut kuasa sebaliknya menjemput semua parti politik bergabung bersama demi masa depan rakyat.

Dalam pada itu, Ibrahim memberitahu, BPN memiliki tempat strategik di Tok Bali Kelantan.

“Bekalan ayam, ikan, daging segar dikumpulkan di sana untuk rakyat Malaysia.

“Kita tidak mahu beli ikan lama sebab nanti timbul penyakit macam-macam untuk rakyat.

“BPN juga sedang bekerjasama dengan negara Eropah di mana mereka ada formula dan teknologi untuk mengatasi isu bekalan makanan,” katanya.

BPN dijadualkan untuk terbang ke Eropah pada waktu terdekat bagi mengadakan rundingan dan persefahaman bersama antara dua hala dalam usaha memulihkan ekonomi rakyat.

Parti ini juga dijangka akan melancarkan kedai mart mereka yang bakal beroperasi di Selangor dan Terengganu.

Author

Tun Puteh Wanti

View all posts

View all posts